Penduduk Kota Bharu diminta bersiap sedia
Oleh ROSLIZA MOHAMED

7 Januari 2021, 8:45 pm
PASIR MAS – Lebih 1,000 orang penduduk yang tinggal berhampiran pinggir hilir Sungai Kelantan di sini diminta bersiap sedia berpindah ke pusat pemindahan sementara (PPS) jika berlaku limpahan air di kawasan tertentu yang dijangka berlaku malam ini.
Setiausaha Sekretariat Jawatankuasa Pengurusan Bencana Negeri Kelantan Zainuddin Hussin berkata, antara kawasan yang mungkin dinaiki air membabitkan Kampung Penambang, Kampung Badang, Kampung Kedai Buloh dan Kampung Tikat di sini.
“Penduduk di sekitar kawasan Kampung Laut di Tumpat juga perlu berwaspada terutama mereka yang tinggal berdekatan Sungai Kelantan.
“Sehingga kini, tiada rekod PPS dibuka di Kota Bharu bermakna tidak berlaku banjir di kawasan berkenaan. Cuma mereka perlu berjaga-jaga malam ini kerana bimbang aliran banjir yang turun dari hulu sungai di Kuala Krai ke hilir Sungai Kelantan di Kota Bharu.
“Kita bimbang, aliran air itu memberi kesan dan boleh mengakibatkan limpahan air di lembangan Sungai Kelantan sekali gus berlaku banjir di kawasan rumah berhampiran pinggiran sungai di Kota Bharu,” katanya.
Beliau berkata demikian ketika ditemui pemberita di Ibu Pejabat Angkatan Pertahanan Awam (APM) di Rantau Panjang di sini hari ini.

Katanya, bagaimanapun, ramalan itu bergantung kepada keadaan cuaca dan berharap tidak berlaku kenaikan air di daerah tersebut. – K! ONLINE


‘Kami kahwin sah, ada surat nikah – Loca B
Oleh MOHD. HAIKAL ISA

7 Januari 2021, 7:17 pm
SHAH ALAM – Mengakui sudah melangsungkan perkahwinan secara sah pada awal Perintah Kawalan Pergerakan (PKP) dengan Tuju, penyanyi rap wanita, Loca B tetap tidak mahu memberikan perincian tentang perkahwinannya dengan lelaki tersebut.
Katanya, urusan perkahwinannya tidak perlu dicanang kepada umum kerana baginya, perkara itu hanya keluarga terdekat perlu tahu tentangnya.
“Kami kahwin ketika PKP. Bila, tidak perlu diperincikan. Kalau orang nak tengok surat nikah pun, kami ada kerana kami kahwin secara sah.
“Saya tak selesa untuk berkongsi bila saya dan Tuju kahwin kerana ada masalah berkaitan keluarga. Tentang apa, tidak perlulah saya cerita panjang. Cukup orang yang sudah tahu tentang hal itu sahaja yang tahu,” kata Loca kepada Kosmo! Online pada acara ramah-mesra bersama media Anugerah Juara lagu-35 (AJL35) di sini sebentar tadi.
Kata Loca lagi, lebih baik dia berdiam diri tentang hal peribadi kerana itu lebih baik untuk dirinya dan semua orang.
“Sekarang ini, semua orang sudah tahu saya isteri Tuju dan kami sudah punya anak. Tak perlu nak cerita benda ‘dalam-dalam’ kerana tak penting pun,” ujarnya.

Sekitar November lalu, Loca mendedahkan sudah melahirkan anak hasil perkahwinan dengan Tuju yang dirahsiakan daripada pengetahuan umum. Bayi lelaki tersebut diberi nama Bintang Aiko.
Loca B sebelum ini sudah mempunyai seorang anak lelaki diberi nama Yusuf Alexander yang berusia 5 tahun hasil perkahwinan terdahulu.
Pada Oktober lalu, anggota kumpulan K-Clique itu mengakui sudah mendirikan rumah tangga bersama penyanyi rap Loca B namun memilih untuk tidak berkongsi tarikh perkahwinan mereka.
Jelas Tuju, dia lebih selesa untuk menyimpan serta mendiamkan diri daripada bercakap mengenai hal peribadi.
AJL35 bakal berlangsung pada 7 Februari depan dan bersiaran langsung menerusi saluran TV3 – K! ONLINE


Gantian percuma dokumen di JPJ sehingga 15 April depan
Oleh NOR IDAYU BOSRO

7 Januari 2021, 6:55 pm
PUTRAJAYA – Jabatan Pengangkutan Jalan (JPJ) melaksanakan inisiatif gantian percuma dokumen lesen kenderaan motor  (LKM),  lesen memandu Malaysia  (LMM) dan sijil pemilikan kenderaan (VOC) bagi membantu mangsa banjir yang kehilangan atau mengalami kerosakan dokumen-dokumen  penting jabatan itu.
JPJ dalam satu kenyataan berkata, inisiatif  itu adalah percuma dan berkuat kuasa serta-merta sehingga 15 April  depan.
“Pemilik  dokumen  perlulah  hadir  sendiri dengan  membawa  dokumen  yang  rosak  untuk  mendapatkan  salinan gantian.
“Bagi  dokumen  yang  musnah  atau  hilang,  pemilik  perlulah membuat  laporan  polis  dan  mengemukakan  laporan  polis  tersebut  sebagai bukti  kehilangan,  bagi  mendapatkan  gantian  dokumen  baru,” katanya hari ini.
JPJ berkata, pihaknya turut melaksanakan mobile  unit  JPJ bagi  memudahkan  masyarakat  setempat  yang  mengalami  impak  banjir.
“Mobile unit JPJ ini akan  ditempatkan  di  kawasan  terpilih  khususnya  di  Pusat Pemindahan  Sementara (PPS).

“Justeru,  penduduk  setempat  boleh  mendapatkan perkhidmatan  JPJ  dengan lebih  dekat,  mudah  dan selamat,” katanya.
Sementara itu, JPJ berkata, pihaknya juga mengambil  pendekatan  untuk  memberi  kelonggaran  dari  segi penguatkuasaan  terhadap  mana-mana  kenderaan  perdagangan  atau individu yang  terlibat  dalam  operasi  menyelamat  dan  membawa  bekalan bantuan kepada mangsa banjir di PPS.
“Selain itu, dalam  menyokong  usaha  kerajaan  menangani  fenomena  banjir,  JPJ  di seluruh  negara  telah  diarahkan  untuk  melaporkan  kesiapsigaan  dalam menghulurkan  bantuan  dalam  bentuk  tenaga atau sumber  manusia  serta gerakan  aset-aset  kenderaan JPJ  jika  bersesuaian,” katanya. – K! ONLINE


Penganggur dipercayai tokan dadah ditangkap polis
Oleh NOR AINNA HAMZAH

7 Januari 2021, 6:43 pm
JEMPOL – Seorang penganggur dipercayai tokan dadah berjaya ditangkap polis Bahagian Siasatan Jenayah Narkotik (BSJN), Ibupejabat Polis Daerah (IPD) Jempol dalam satu operasi di Felda Lui Timur dekat sini awal pagi tadi.
Ketua Polis Daerah Jempol, Superintendan Hoo Chang Hook berkata, suspek lelaki berusia 36 tahun itu ditangkap di sebuah garaj motosikal di salah sebuah rumah di felda berkenaan sekitar pukul 01.52 pagi.
Menurutnya, polis telah berjaya merampas 11 peket plastik lutsinar pelbagai saiz  berisi ketulan-ketulan disyaki dadah berbahaya jenis Heroin yang dianggarkan seberat 66.4 gram dengan nilai pasaran sebanyak RM 2,325.
Turut dirampas, katanya, empat peket plastik lutsinar pelbagai saiz berisi ketulan-ketulan jernih disyaki dadah berbahaya jenis Syabu yang dianggarkan seberat 14.4 gram bernilai RM2,160.
“Selain itu, polis turut merampas satu beg galas dan satu alat penimbang digital serta menyita sebuah motosikal jenis Yamaha RX-Z yang dipercayai digunakan oleh saspek.
“Ujian saringan awal air kencing suspek yang mempunyai dua rekod kesalahan dadah iaitu di bawah Seksyen 12 (2) Akta Dadah Berbahaya (ADB) 1952 dan Seksyen 15(1)(a) ADB 1952 didapati positif dadah,” katanya dalam satu kenyataan, di sini, tadi.

Chang Hook berkata, kes berkenaan disiasat di bawah Seksyen 39B dan Seksyen 15(1)(a) ADB 1952.
Menurutnya, suspek kini direman selama tujuh hari bagi membantu siasatan. – K! ONLINE


Kerajaan Perak jamin ikan mencukupi bagi industri makanan akuakultur
Oleh WAT KAMAL ABAS

7 Januari 2021, 7:01 pm
PARIT BUNTAR – Kerajaan negeri Perak akan memastikan industri makanan mencukupi melalui akuakultur yang dapat mengimbangi pengeluaran ikan di negeri ini.
Sehingga kini, seluas 955.4 hektar digunakan untuk aktiviti akuakultur merangkumi sistem akuakultur kolam air payau, sangkar laut dan ternakan kerang di daerah Kerian dan ia merupakan salah satu kawasan penyumbang besar dalam industri makanan negeri ini.
Pengerusi Jawatankuasa Pertanian, Perladangan dan Industri Makanan, Razman Zakaria berkata, akuakultur perairan di Kerian merupakan lokasi aktif dalam pengeluaran industri makanan apabila memiliki sebanyak 111 sangkar yang diusahakan 192 orang secara keseluruhan.
“Pengeluaran hasil laut melalui rangkuman aktiviti akuakultur di sini pada akhir tahun 2019 memberi hasil pulangan sebanyak RM209.6 juta.
“Pada tahun lalu dari Januari sehingga November pula, sebanyak 12,800 metrik tan dapat dihasilkan dengan pulangan RM216.4 juta,” katanya kepada pemberita selepas melakukan lawatan ke sangkar ikan di perairan Kerian di sini hari ini.
Katanya, penghasilan akuakultur di sini selain untuk pasaran tempatan, ia turut dipasarkan ke Pasar Borong Selayang, Pasar Borong Melaka dan Pasar Borong Pandan di Johor termasuk dieksport ke Singapura.

“Kerajaan negeri juga turut menghulurkan peruntukan kepada pengusaha akuakultur marin ini melalui Jabatan Perikanan termasuk bantuan jaring dan beberapa peralatan lain bagi meningkatkan hasil usaha akuakultur,” katanya. – K! ONLINE


Tak ambil duit tercicir, netizen puji tindakan lelaki
7 Januari 2021, 7:23 pm
PETALING JAYA – Tindakan jujur seorang lelaki yang memulangkan wang sebuah keluarga yang tercicir di tepi jalan mendapat pujian netizen.
Seorang pengguna Facebook dengan nama Karya Azman berkongsikan pengalamannya berjumpa dengan ‘rezeki terpijak’ dalam bentuk wang tunai yang diletakkan dalam sebuah beg plastik.
Ujarnya, kejadian berlaku ketika dia selesai mengisi minyak motor sebelum hendak masuk ke ladang.
“Walaupun duit kertas,terasa beratnya. Aku yakin, banyak ribu duit dalam plastik ni.
“Hujan turun makin lebat, mahu atau tidak, aku tetap menunggu tepi jalan ini menanti jika ada orang singgah bertanyakan hal kehilangan duit,” tulisnya di laman Facebook.
Katanya, dia menunggu selama lebih setengah jam sebelum melihat sebuah kereta Avanza berwarna merah berhenti di sekitar tempat dia menunggu.

Dia kemudian menegur seorang lelaki berusia yang datang mencari wang tersebut.
Azman memulangkan wang itu kepada lelaki tersebut setelah bertegur sapa dan mendapatkan kepastian daripada lelaki itu.
Dia kemudian memberitahu, wang dalam plastik itu berjumlah kira-kira RM5,000.
Pemilik itu kemudian memberikannya sebanyak RM150 sebagai menghargai kejujurannya.
“Aku memang tiada hati hendak ambil, sebabnya aku takut bila ambil, saham akhirat aku berkurangan. Rasa macam pertolongan berbayar pula.
“Setelah didesak banyak kali, aku pun ambil juga, tak ambil semua yang dia bagi, ambil beberapa keping sahaja sebagai tanda tidak menolak pemberian orang,” katanya.
Sehingga pukul 7.15 petang tadi, hantaran itu mendapat 1,200 tanda suka dan 500 perkongsian. – K! ONLINE


393 ingkar PKP ditahan
7 Januari 2021, 6:28 pm
PETALING JAYA – Seramai 393 individu ditahan atas kesalahan ingkar Perintah Kawalan Pergerakan (PKP) semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, 372 dikenakan kompaun manakala 21 direman.
Antara kesalahan ingkar arahan PKP termasuk aktiviti pusat hiburan (195), tidak memakai pelitup muka (89), gagal menyediakan peralatan merekod butiran pelanggan (70), gagal mematuhi arahan penjarakan fizikal (36) dan lain-lain (3),” katanya dalam satu kenyataan hari ini.
Dalam pada itu, beliau memaklumkan 49 pendatang asing tanpa izin (PATI) dan dua tekong ditahan dalam Ops Benteng semalam. Tujuh buah kenderaan darat turut dirampas dalam operasi tersebut. – K! ONLINE


KPDNHEP NS, JHEAINS serbu premis guna logo halal Jakim
Oleh NOR AINNA HAMZAH

7 Januari 2021, 6:39 pm
SEREMBAN – Sebuah premis yang dipercayai mengunakan logo halal Jabatan Kemajuan Islam Malaysia (JAKIM) tanpa kelulusan Jabatan Hal Ehwal Agama Islam Negeri Sembilan (JHEAINS) di Taman Seremban Jaya diserbu dalam Operasi Penguatkuasaan Halal dekat sini semalam.
Pengarah Kementerian Perdagangan Dalam Negeri dan Hal Ehwal Pengguna  (KPDNHEP) Negeri Sembilan, Ain Arjuna Aziz Zaman berkata, serbuan itu dilakukan pada pukul 11.15 pagi oleh sepasukan pegawai dari KPDNHEP Negeri Sembilan dan JHEAINS.
Menurutnya, tindakan berkenaan adalah hasil daripada pemantauan yang dibuat oleh KPDNHEP Negeri Sembilan dan JHEAINS selama seminggu.
“Premis tersebut merupakan sebuah perusahaan pembuatan makanan iaitu biskut dan roti. Hasil pemeriksaan lanjut mendapati, sijil pengesahan halal untuk produk yang dimiliki oleh perniagaan ini telah digantung pada 23 September tahun lalu dan seterusnya telah ditarik oleh JHEAINS pada 12 Oktober tahun lalu.
“Namun begitu, logo halal Jakim masih digunakan pada paket-paket pembungkusan produk keluaran perniagaan tersebut,” katanya dalam satu kenyataan, di sini, tadi.
Ain berkata, sebanyak 687 unit paket produk makanan keluaran perniagaan berkenaan disyaki menggunakan logo halal tanpa mendapat perakuan halal yang sah daripada berkuasa telah disita dengan anggaran nilai
rampasan sebanyak RM 834.80.

Menurutnya, kesemua barangan tersebut di sita di bawah Per. 8 (b) Perintah Perihal Dagangan (Perakuan dan Penandaan Halal) 2011, Akta Perihal Dagangan 2011 kerana melanggar Per. 4 (1)(a) Perintah Perihal Dagangan (Perakuan danPenandaan Halal) 2011, Akta Perihal Dagangan 2011.
“Jika sabit kesalahan, bagi suatu pertubuhan perbadanan boleh didenda tidak melebihi RM 200,000 dan bagi kesalahan yang kedua atau yang berikutnya, didenda tidak melebihi RM 500,000.
“Bagi individu, boleh didenda tidak melebihi RM100,000 atau penjara tidak melebihi 3 tahun, dan bagi kesalahan kedua atau yang berikutnya, didenda tidak melebihi RM250,000 atau dipenjara tidak melebihi 5 tahun atau kedua-duanya. – K! ONLINE


PPS Ulu Dong patuhi SOP
7 Januari 2021, 6:26 pm
PETALING JAYA – Menteri Kanan Keselamatan, Datuk Seri Ismail Sabri Yaakob memaklumkan pusat pemindahan sementera (PPS) mangsa banjir di Ulu Dong, Raub, Pahang mematuhi semua prosedur operasi standard (SOP) Covid-19 yang ditetapkan.
Beliau meluangkan masa melawat PPS itu hari ini.
“Keadaan baik dan tersusun serta segala peraturan dan prosedur operasi standard (SOP) dipatuhi dengan baik termasuk semua mangsa serta petugas memakai pelitup muka pada setiap masa.
“Saya berharap keadaan di pusat-pusat pemindahan lain juga sama. Pastikan kita bukan sahaja terselamat dari arus deras banjir, namun juga dari jangkitan Covid-19,” katanya dalam satu kenyataan hari ini.
Kosmo! hari ini melaporkan enam daerah di Pahang merekodkan pertambahan mangsa banjir kepada angka 21,900 orang setakat pukul 5 petang semalam
Peningkatan tersebut turut menyaksikan tambahan pps baharu yang dibuka, menjadikan jumlah keseluruhan 259 setakat semalam. – K! ONLINE


75 kompaun main air telah dikeluarkan di Kelantan
Oleh YATIMIN ABDULLAH

7 Januari 2021, 6:32 pm
RANTAU PANJANG – Polis Kelantan sudah mengeluarkan sebanyak 75 kompaun kepada individu yang gagal mematuhi prosedur operasi standard (SOP) apabila bermain banjir ketika negara sedang berdepan penularan wabak Covid-19.
Ketua Polis Kelantan, Datuk Shafie Mamat berkata, kompaun tersebut dikeluarkan dalam tempoh seminggu sejak negeri ini dilanda musibah banjir.
“Kebanyakan individu yang dikompaun ini tidak patuh kepada SOP iaitu berkumpul dalam jumlah ramai pada satu-satu masa.
“Selain itu, mereka tidak menjaga penjarakan fizikal dan memakai pelitup separuh muka,” katanya kepada pemberita selepas meninjau situasi semasa banjir di Rantau Panjang.
Hadir sama, Ketua Polis Daerah Pasir Mas, Asisten Komisioner Mohamad Roy Suhaimi Sharif.
Shafie memberitahu, kompuan akan terus dikeluarkan kepada individu yang gagal mematuhi SOP. kerana peringkat amaran sudah tamat.

Katanya, terbaharu malam tadi sebanyak tiga kompaun gagal patuh SOP telah dikenakan keatas tiga individu yang berkumpul di Tambatan Di Raja, Kota Bharu untuk melihat banjir.
“Nasihat saya, kalau tidak mempunyai sebarang urusan jangan keluar rumah. Hindarkan tempat yang sesak dan patuhi SOP yang telah dikeluarkan kerajaan.
“Kompaun RM1,000 yang dikenakan oleh kerajaan ketika ini cukup besar,” ujarnya.
Dalam perkembangan lain, Shafie berkata, dron akan digunakan untuk membuat pemantauan banjir.
Katanya, pemantauan dari udara itu penting untuk mengenalpasti situasi terkini keadaaan banjir di satu-satu kawasan. – K! ONLINE


Hulu Dungun terputus elektrik, komunikasi
Oleh NIK NUR IZZATUL HAZWANI NIK ADNAN

7 Januari 2021, 7:03 pm
DUNGUN – Sebanyak lapan kawasan di Hulu Dungun dekat sini terputus bekalan elektrik dan hubungan komunikasi apabila Tenaga Nasional Berhad (TNB) menutup sementara bekalan elektrik di beberapa pencawang di kawasan tersebut hari ini.
Pengerusi Jawatankuasa Pengurusan Bencana Daerah Dungun, Anuar Awang berkata, langkah tersebut yang terpaksa diambil mulai pukul 12 tengah hari ini disebabkan paras air di kawasan pencawang berkenaan semakin tinggi dan dikhuatiri boleh membahayakan keselamatan awam.
“Buat sementara ini, kita terpaksa gunakan generator untuk menjana tenaga elektrik dan untuk radio amatu bagi komunikasi,,” katanya ketika dihubungi Kosmo! di sini hari ini.
Anuar berkata, antara pusat pemindahan sementara (PPS) terlibat ialah Dewan Orang ramai Kampung Minda, Sekolah Menengah Kebangsaan Kuala Jengai, Balai Serbaguna Kampung Rantau Panjang, Balairaya Kampung Talong, Surau Kampung Surau, Sekolah Kebangsaan Minda Talong, Dewan Orang Ramai Tepus dan PPS Bukit Sodek.
Menurut beliau, bekalan elektrik dijadual akan disambung semula oleh TNB selepas banjir surut.
Dalam perkembangan berkaitan, Anuar memberitahu, bekalan makanan kepada semua mangsa banjir di Hulu Dungun dekat sini adalah mencukupi.

“Kita juga terpaksa menggunakan khidmat tentera daripada Rejimen 512 Askar Wataniah Kem Padang Midin untuk menghantar bekalan makanan berikutan beberapa laluan terputus ekoran jalan dinaiki air,” katanya. – K! ONLINE


Peluang terbaik penyatuan Melayu dinafikan – Rosol
Oleh MUHAMMAD IKHWAN IDERIS

7 Januari 2021, 6:18 pm
KAJANG – UMNO bertindak menafikan peluang terbaik untuk penyatuan orang Melayu di negara ini sekiranya meneruskan cadangan menghentikan sebarang bentuk kerjasama dengan Parti Pribumi Bersatu Malaysia (Bersatu).
Ahli Majlis Pimpinan Tertinggi Bersatu, Datuk Rosol Wahid malah mempersoalkan sama ada keputusan itu merupakan suara akar umbi seperti yang didakwa, atau sekadar untuk memenuhi hasrat pihak tertentu.
“Inilah peluang terbaik antara tiga parti ini bergabung untuk meneraju negara.
“Apabila Bersatu sudah bersama untuk menambah kekuatan, inilah yang diingini oleh seluruh rakyat. Semua orang Melayu Islam mahukan perpaduan.
“Lari dari perpaduan ini saya rasa bukan satu tindakan bijak,” katanya kepada pemberita selepas majlis perasmian program [email protected] Petronas di Petronas Prima Saujana 2, Kajang dekat sini petang tadi.
Usul memutuskan hubungan dengan Bersatu sambil mempertahankan kerjasama dengan Pas akan dibawa ke Perhimpunan Agung UMNO hujung bulan ini.

Ketua Penerangan UMNO, Shahril Sufian Hamdan dalam kenyataan yang diedarkan selepas mesyuarat Majlis Kerja Tertinggi (MKT) UMNO, semalam turut memberitahu MKT bersetuju untuk menggesa Pilihan Raya Umum Ke-15 diadakan sebelum berakhir suku pertama tahun ini bagi membolehkan mandat baharu diserahkan kepada rakyat, tertakluk kepada situasi Covid-19.
Mengulas lanjut, Rosol yang juga Timbalan Menteri Perdagangan Dalam Negeri dan Hal Ehwal Pengguna menyifatkan rakyat telah muak dengan drama politik yang ditampilkan sesetengah individu.
“Ramai rakyat merasa letih, dengan keadaan Covid-19 yang belum selesai dan beberapa negeri dilanda banjir yang begitu hebat, tiba-tiba ada segolongan ahli politik mahu berpolitik.
“Pertama kali saya rasa, dalam sejarah Perhimpunan Agung UMNO tidak berbincang soal rakyat. Hari ini seluruh negara berbincang soal bertanding pilihan raya dan saya rasa ini sudah menyeleweng,” katanya. – K! ONLINE


Penganggur edar dadah ditahan di ladang kelapa sawit
Oleh ASLIZA MUSA

7 Januari 2021, 5:45 pm
TANJUNG MALIM – Polis menahan seorang lelaki disyaki terlibat dalam penyalahgunaan dan pengedaran dadah menerusi serbuan di ladang kelapa sawit di Felda Gunung Besout 4 di sini semalam.
Ketua Polis Daerah Muallim, Superintendan Sulizmie Affendy Sulaiman berkata, lelaki berusia 44 tahun itu ditahan bersama 16 peket plastik lutsinar berisi dadah jenis heroin seberat 345.6 gram.
Katanya, turut dijumpai bersama suspek ialah 30 peket plastik lutsinar berisi dadah jenis methamphetamin dengan berat 143 gram.
“Nilai keseluruhan rampasan itu ialah RM8,000 dan siasatan mendapati lelaki yang tidak bekerja itu mempunyai tiga rekod lampau di bawah Seksyen 39A(1) Akta Dadah Berbahaya (ADB) 1952.
“Suspek juga dipercayai aktif menghisap dadah sejak tahun 2003,” katanya dalam kenyataan hari ini.
Menurut beliau, suspek ditahan reman lima hari sehingga Isnin ini bagi membantu siasatan mengikut Seksyen 39B ADB 1952.

“Jika sabit kesalahan, suspek boleh dikenakan hukuman mati mandatori,” katanya. – K! ONLINE


Hasrat menjadi anggota polis tidak kesampaian
Oleh ROSLIZA MOHAMED

7 Januari 2021, 6:07 pm
KUALA KRAI – Hasrat Mohammad Hakimin Mohd. Rahim, 20, untuk menjadi anggota polis tidak kesampaian apabila dia terjatuh ke dalam sungai ketika menghantar tiga rakannya ke pusat pemindahan semantara (PPS) berdekatan di Kampung Manjur di sini semalam.
Mohammad Hakimin ditemui oleh keluarga sendiri ketika mencarinya di kawasan tersebut pukul 8.30 pagi tadi.
Ibu mangsa, Norazilah Mohamad, 46, berkata permohonan anak ketiga daripada enam beradik itu untuk menyarung uniform anggota polis dibuat pada tahun lepas.
“Dia sekarang sedang menunggu panggilan sesi temuduga, namun masih belum menerima surat lagi.
“Selepas tamat persekolahan di tingkatan lima di Sekolah Menengah Kebangsaan ( SMK) Laloh di sini, dia memaklumkan kepada kami sekeluarga untuk menjadi anggota polis,” katanya ketika dihubungi Kosmo! di sini hari ini.
Menceritakan semula kejadian yang menimpa Mohammad. Hakimin, dia dimaklumkan oleh penduduk kampung bahawa anaknya itu terjatuh ke dalam sungai sewaktu membantu penduduk lain.

“Bagaimanapun, Mohammad Hakimin gagal ditemui pada malam itu kerana cuaca gelap selain arus yang deras.
“Tetapi kesungguhan dua abangnya yang juga kembar iaitu Mohammad. Hafifi, 23 dan Mohammad. Hafizi, 23, untuk mencari adik mereka dengan menggunakan buluh sehingga pagi ini akhirnya dapat menemui mayat Mohammad Hakimin,” katanya.
Tambahnya, jenazah anaknya itu selamar dikebumikan di Tanah Perkuburan Islam Kampung Manjur di sini selepas solat Asar semalam. – K! ONLINE


Pengantin gugup lafaz doa akhir Ramadan semasa akad nikah
Oleh KOSMO!

7 Januari 2021, 6:12 pm
JAKARTA – Sebuah video akad nikah membabitkan satu pasangan dari Indonesia tular di media sosial apabila pengantin lelaki berasa gugup dan tersalah sebut lafaz akad dalam bahasa Arab.
Rakaman video yang dimuat naik ke akaun TikTok @sjgirlz.1709 itu telah ditonton hampir 800,000 kali sejak hujung minggu lalu, demikian menurut lapor protal Suara.com semalam.
Klip video itu menunjukkan seorang pengantin lelaki yang kelihatan bersiap sedia untuk melafazkan akad dalam bahasa Arab mengikut jurunikahnya.
Sunggupun begitu, lelaki itu mula gugup sehingga mengeluarkan kata-kata dalam bahasa Arab yang lazimnya digunakan semasa mengakhiri doa pada bulan Ramadan dan sambutan Hari Raya Aidilfitri.
‘Taqaballahu minna wa minkum’ yang membawa maksud semoga Allah menerima puasa dan amal kami beserta puasa dan amal kalian,” demikian lafaz pengantin lelaki itu di hadapan jurunikah.
Jawapan pengantin lelaki itu menyebabkan ramai netizen meninggalkan komen usikan dan tidak kurang juga mempersoalkan lafaz akad yang boleh dibuat dalam bahasa Indonesia.

“Kenapa perlu menggunakan bahasa Arab jika tidak begitu fasih. Kasihan pengantin sudah dimalukan,” tulis seorang pengguna media sosial.
“Niat di hati mahu kelihatan hebat tetapi akhirnya dalam fikiran teringat Hari Raya,” komen seorang lagi. – Agensi


Banjir di Temerloh makin buruk
Oleh KOSMO!

7 Januari 2021, 5:31 pm
Oleh MOHD. SHAHRULANOOR ISHAK
KUANTAN – Bilangan mangsa banjir di Temerloh naik mendadak kepada lebih 6,100 orang pada pukul 5 petang tadi berbanding 3,800 orang lewat petang semalam.
Perkembangan tersebut meletakkan Temerloh kini sebagai daerah paling tinggi mencatatkan bilangan mangsa banjir di negeri ini, sekali gus mengatasi Maran yang merekodkan 4,212 mangsa.
Pertambahan sebanyak 60 peratus itu didorong keadaan air Sungai Pahang di daerah tersebut yang mengakibatkan Stadium Majlis Perbandaran Temerloh turut digenangi air bah.
Turut terjejas teruk ialah seluruh kawasan sekitar stadium tersebut yang terletak berhampiran tebing Sungai Pahang serta kampung-kampung tradisional di laluan utama Jalan Temerloh-Bera.
Sumber Jabatan Kebajikan Masyarakat memaklumkan, sembilan daerah terlibat banjir di Pahang secara keseluruhannya hari ini mencatat lebih 22,900 mangsa.

Menurut sumber itu lagi, ia melibatkan lebih 6,220 keluarga yang kini ditempatkan di 280 pusat pemindahan sementara (PPS).
Berdasarkan data dikeluarkan petang tadi, Maran mencatat kedua tertinggi dengan 4,212 mangsa dan diikuti Kuantan (2,657 mangsa) serta Lipis (2,528 mangsa).
Sementara itu, Jerantut merekodkan 2,283 mangsa, manakala Raub 1,964 orang, Pekan (1,208 mangsa), Rompin (994 mangsa) dan Bera (864 mangsa).
Dalam perkembangan berkaitan, Sungai Jempol di Maran menunjukkan peningkatan konsisten yang kini pada bacaan 34.36 meter melepasi paras bahaya 31 meter.
Turut menunjukkan peningkatan ialah Sungai Pahang di Temerloh dengan bacaan 34.39 meter berbanding paras bahaya 33 meter. – K! ONLINE


3,027 kes baharu Covid-19
Oleh SITI A'ISYAH SUKAIMI

7 Januari 2021, 5:23 pm
PUTRAJAYA – Buat pertama kali kes baharu hari ini melaporkan angka 3,000 dengan 3,027 kes dicatatkan sekali gus jumlah kes positif Covid-19 di Malaysia mencecah 128,465 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak enam kes import yang mendapat jangkitan dari luar negara manakala, sebanyak 3,021 kes penularan tempatan.
“Selain itu, terdapat 2,145 kes sembuh dicatatkan dan jumlah kumulatif kes pulih sepenuhnya daripada Covid-19 sebanyak 102,723 kes.
“Terdapat lapan kematian Covid-19 dilaporkan menjadikan sebanyak 521 kes kematian direkodkan di Malaysia,” katanya menerusi status Twitter rasmi beliau di sini hari ini.
Ujarnya lagi, sebanyak 142 kes positif sedang dirawat di Unit Rawatan Rapi dengan 63 kes memerlukan bantuan pernafasan. – K! ONLINE


Pengantin lelaki naik bot sebelum akad nikah
Oleh NIK NUR IZZATUL HAZWANI NIK ADNAN

7 Januari 2021, 6:10 pm
DUNGUN – Seorang pengantin lelaki terpaksa menaiki bot sejauh tiga kilometer (km) untuk ke majlis pernikahannya hari ini apabila satu-satunya laluan keluar masuk di penempatannya di Kampung Rantau Panjang, Hulu Dungun dekat sini terputus akibat dinaiki banjir.
Mohd. Al Hafiz Razilah, 32, berkata dia bersama bapanya, Razilah Hussin, 67, dan ibunya, Norliah Abdullah, 65, menaiki bot milik Majlis Perbandaran Dungun (MPD) untuk menyeberangi jalan ditenggelami banjir sedalam lebih dua meter tersebut.
Kakitangan Jabatan Kerja Raya Daerah Dungun itu berkata, mereka sekeluarga kemudiannya menaiki kereta untuk majlis akad nikah di rumah pasangannya, Nur Fatihah Hashim, 30, di Kampung Nyior, Paka dekat sini.
“Saya sudah awal-awal letak kereta di kawasan lebih tinggi tetapi tidak sangka paras banjir pada pagi ini terlalu tinggi hingga menenggelamkan langsung rangkaian jalan raya di kampung saya.
“Mujur MPD sudi membantu menyediakan bot untuk saya dan ibu bapa saya menyeberang dari rumah ke kawasan tempat letak kereta,” katanya kepada Kosmo! di sini hari ini.
Mohd. Al Hafiz berkata, dia terpaksa menyimpan baju pengantin di dalam beg kerana risau akan basah terkena hujan atau terendam banjir jika dipakai awal.

Ujarnya, dia hanya menyarung pakaian pengantin sebaik tiba di rumah pasangannya tidak lama sebelum upacara akad nikah.
“Nasib baik hantaran sudah disimpan awal di rumah kakak di bandar Dungun sebab saya sudah sedar risiko banjir ini.
“Alhamdulillah, majlis akad nikah berjalan lancar walapun tertunda hampir sejam dari jadual asal pukul 10 pagi,” katanya.
Mohd. Al Hafiz tetap bersyukur dan menganggap cabarannya untuk menghadiri upacara pernikahnnya yang hanya dihadiri keluarga terdekat sebagai kenangan terindah yang sukar dilupakan sepanjang hayat. – K! ONLINE


[VIDEO] Banjir mula memasuki pusat bandar Chukai
Oleh NIK NUR IZZATUL HAZWANI NIK ADNAN

7 Januari 2021, 5:26 pm
KEMAMAN – Situasi banjir di daerah ini semakin meruncing hari ini apabila aliran banjir sudah mula melimpah memasuki kawasan sekitar pusat bandar Chukai di sini.
Beberapa kawasan di bandar Chukai termasuk Taman Chukai Utama di sini mula dinaiki banjir mulai pukul 12 tengah hari.
Tinjauan juga mendapati penempatan yang terletak di pinggir bandar Chukai seperti Kampung Tanjung Moktat, Bandar Baru Bukit Mentok, Taman Alamanda, Kampung Pengkalan Pandan dan Kampung Tempurung di sini telah ditenggelami banjir sepenuhnya.
Beberapa jalan yang di sekitar pusat bandar Chukai juga sudah mula dinaiki banjir sedalam hampir 0.2 meter hingga bukan sahaja menyebabkan kesesakan lalu lintas malah beberapa premis perniagaan termasuk pasar raya dan restoran terpaksa
menutup operasi masing-masing.
Ahli Dewan Undangan Negeri Chukai, Hanafiah Mat berkata, air banjir dari bahagian hulu Kemaman seperti Paman dan Air Putih sudah mula mengalir ke muara sungai dan melimpahi kawasan-kawasan berhampiran kawasan sungai di pinggir bandar Chukai.
“Jalan Air Putih – Chukai yang merupakan antara laluan utama di daerah ini sudah tidak boleh dilalui kenderaan ringan.

“Saya nasihat semua penduduk di penempatan terlibat agar berpindah segera demi keselamatan diri,” katanya kepada Kosmo! di sini hari ini. – K! ONLINE

[VIDEO] Situasi banjir di daerah ini semalam semakin meruncing hari ini apabila aliran banjir sudah mula melimpah memasuki kawasan sekitar pusat bandar Chukai.
Berita penuh klik https://t.co/TwXMhIeCs7 pic.twitter.com/9uXZ9aa5YX
— Kosmo! Online (@kosmo_online) January 7, 2021


Mangsa banjir Perak terus catat penurunan
Oleh MUHAMAD TARMIZE MOHD NOR

7 Januari 2021, 5:42 pm
IPOH – Bilangan mangsa banjir di Perak petang ini terus mencatatkan penurunan apabila kini hanya 359 orang daripada 100 keluarga di tiga pusat pemindahan sementara berbanding 450 orang pagi tadi.
Jurucakap Sekretariat Jawatankuasa Pengurusan Bencana Negeri Perak berkata, mangsa banjir di Hilir Perak kini tinggal 343 orang yang masih berada di dua PPS iaitu di Dewan Majlis Perbandaran Teluk Intan (230) dan Sekolah Kebangsaan (SK) Sri Langkap melibatkan 113 mangsa.
“Di Hulu Perak, seramai 16 mangsa masih ditempatkan di PPS Dewan Orang Ramai Kampung Perah manakala banjir di daerah Kampar pula telah pulih sepenuhnya,” katanya. – K! ONLINE


MTPN rekod 51 aduan babitkan kos kerugian RM313,028
Oleh SUBKHI SUDARJI

7 Januari 2021, 5:40 pm
PUTRAJAYA – Majlis Tindakan Pengguna Negara (MTPN) Negeri Selangor merekodkan 51 kes aduan membabitkan kerugian kira-kira RM313,028 sepanjang tempoh Oktober hingga Disember tahun lalu.
Yang di-Pertua MTPN Negeri Selangor, Datuk Dr. Gavin Voon berkata, pihaknya telah menyelesaikan 51 kes manakala tujuh kes lagi masih dalam siasatan dan perundingan.
Katanya, daripada jumlah berkenaan 19 kes aduan direkodkan melalui kehadiran pengadu manakala 32 kes pula melalui Facebook.
“Jumlah kerugian yang direkodkan bagi 51 kes ialah sebanyak RM313,028.25 dan satu kes membabitkan kematian masih dalam tindakan mahkamah,” jelasnya ketika berucap pada majlis Perasmian Pejabat Majlis Tindakan Pengguna Negara Cawangan Negeri Selangor di Hotel Marriot, Putrajaya hari ini.
Majlis berkenaan telah dirasmikan Pengarah KPDNHEP, Muhammad Zikril Azan Abdullah yang turut dilantik sebagai Ahli Penasihat Kehormat MTPN Negeri Selangor.
Beliau berkata, 19 aduan yang diterima daripada pengadu yang hadir sendiri ke pejabat merangkumi agensi pembantu rumah (enam kes), salon kecantikan (tujuh kes), pembelian dalam talian (tiga kes) dan masing-masing satu kes melibatkan agensi televisyen litar tertutup, klinik kecantikan dan syarikat logistik.

“Melalui khidmat pesanan pula, MTPN menerima 32 aduan membabitkan salon kecantikan (32 kes), barangan online (lima kes), agensi pembantu rumah (tiga kes), klinik kecantikan, logistik dan ubah suai rumah (dua kes) manakala kereta sewa, feng sui, barangan elektronik, klinik gigi, sijil palsu masing-masing satu kes,” katanya. – K! ONLINE


Pendigitalan kod bar bakal diperkenalkan
Oleh MOHD RASDAN AHMAD

7 Januari 2021, 4:10 pm
PETALING JAYA – Pihak kerajaan bercadang untuk meminda akta berkaitan pensijilan halal sedia ada dan melaksanakan kaedah pendigitalan kod bar produk makanan halal tidak lama lagi.
Menteri di Jabatan Perdana Menteri Hal Ehwal Agama, Datuk Zulkifli Mohamad al-Bakri berkata, pindaan itu dibuat bertujuan mengelak berlakunya pertindihan dalam akta berkaitan halal, selain memperkemas undang-undang sedia ada.
“Sebelum ini, timbul desakan supaya akta sedia ada disemak dan diselaras bagi memastikan agensi kerajaan berkaitan khususnya Jabatan Kemajuan Islam Malaysia (JAKIM) mendapat lebih peruntukan kuasa dalam melaksanakan undang-undang berkaitan isu halal di negara ini.
“Desakan berkenaan timbul susulan pendedahan mengenai kegiatan kartel mendalangi penyeludupan daging import dari negara sumber tidak sah termasuk diragui status halal, selain penipauan berkaitan logo halal,” jelasnya dalam satu kenyataan menerusi laman Facebook rasminya hari ini.
Dalam pada itu, Zulkifli berkata sehingga 31 Disember lalu, JAKIM mengiktiraf 84 logo halal daripada 46 negara di seluruh dunia, bagi membantu pengguna untuk lebih berhati-hati mengenal pasti logo pada produk import yang dijual di pasaran.
Beliau berkata tindakan berkenaan juga memberi kemudahan kepada pengimport untuk mengenal pasti produk yang ingin dibawa masuk ke negara ini melalui pemilikan sijil halal yang diiktiraf JAKIM bagi mengelak kerugian dan keraguan.

“Rakyat Malaysia terutamanya umat Islam yang akan melancong ke luar negara juga boleh menyimpan di telefon pintar maklumat mengenai logo halal yang diiktiraf JAKIM, di negara yang akan dikunjungi.
“Pengguna juga boleh muat turun dalam format pdf senarai logo halal luar negara yang diiktiraf JAKIM dengan klik https://bit.ly/38lkPAz,” jelasnya.


Najib diberi amaran tegas
Oleh NUZULSHAM SHAMSUDDIN

7 Januari 2021, 4:30 pm
KUALA LUMPUR – Bekas Perdana Menteri Datuk Seri Najib Tun Razak diberi amaran tegas oleh Mahkamah Tinggi di sini hari ini agar tidak mengulangi memuat naik dalam Facebooknya mengenai bekas gabenor Bank Negara, Tan Sri Dr Zeti Akhtar Aziz.
Hakim Collin Lawrence Sequerah, memutuskan demikian selepas mendengar hujah kedua-dua belah pihak mengenai isu itu.
Dalam penghakiman ringkasnya, Collin berkata Anggota Parlimen Pekan itu tidak boleh membuat pernyataan yang berkaitan dengan perbicaraan “seolah-olah perbicaraan itu berada di tempat terbuka”.
“Kenyataan yang telah dibuat Zeti (dalam temu bual) tidak membenarkan tertuduh dalam kes ini bertindak balas melalui Facebooknya. Apa yang dinyatakan oleh tertuduh dalam hantaran dapat dilihat, secara keseluruhan, sebagai serangan terhadap saksi. Oleh itu mahkamah mengeluarkan amaran tegas untuk tidak mengulangi tindakan itu,” kata Hakim Collin.
Tambah Collin, mahkamah akan mengambil tindakan yang diperlukan untuk melindungi integriti mahkamah.
Terdahulu, peguam Najib, Tan Sri Muhammad Shafee Abdullah menyatakan bahawa hantaran Facebook Najib adalah tindak balas terhadap kenyataan Zeti yang dibuat dalam dua artikel yang disiarkan dalam talian.

Menurut Muhammad Shafee, kenyataan Zeti dirakam kerana dia adalah sebahagian daripada pasukan petugas khas 1MDB yang menyiasat skandal yang melibatkan dana kekayaan negara.
Selasa lalu, pihak pendakwaan dalam kes 1Malaysia Development Berhad (1MDB) hari ini memohon agar Najib Tun Razak dikenakan tindakan tegas kerana `menyerang’ saksi.
Ini kerana Timbalan Pendakwa Raya, Datuk Seri Gopal Sri Ram memaklumkan kepada Mahkamah Tinggi di sini bahawa Najib telah memuat naik hantaran di akaun Facebook pada 29 Disember lalu berkaitan salah seorang saksi pendakwaan iaitu Zeti.
Hantaran bertarikh 29 Disember 2020 telah mengaitkan Zeti dan ahli keluarganya menerima wang sejumlah RM100 juta daripada ahli perniagaan dalam buruan, Low Taek Jho atau Jho Low.
Perbicaraan kes itu bersambung lagi pada 8 Februari ini.K!ONLINE


[email protected] bantu 131 usahawan, pasarkan 300 produk tempatan
Oleh MOHAMAD NAUFAL MOHAMAD IDRIS

7 Januari 2021, 4:26 pm
SHAH ALAM – Seramai 131 usahawan tempatan di bawah agensi Kementerian Pembangunan Luar Bandar (KPLB) telah dibantu dalam memasarkan produk mereka secara meluas menerusi Rural Business Outlet ([email protected]).
Menteri Pembangunan Luar Bandar, Datuk Dr. Abd. Latiff Ahmad berkata, [email protected] mampu menjadi pusat sehenti dalam mengetengahkan produk usahawan desa tempatan kepada masyarakat seperti makanan, minuman, fesyen dan kraf.
Katanya, idea membangunkan konsep itu tercetus daripada pasar raya milik syarikat dari Korea Selatan yang memasarkan produk usahawan industri kecil dan sederhana (IKS) dari negara tersebut.
“Kita ada 300 produk tempatan yang pembungkusannya bertaraf antarabangsa, mematuhi akta makanan malah ada sijil halal tetapi tidak menembusi pasar raya kerana kekangan tertentu.
“Justeru, pendekatan ini digunakan dalam mewujudkan premis [email protected] supaya produk mereka boleh terus dijual di situ,” katanya kepada pemberita selepas merasmikan pembukaan outlet sulung [email protected] di Anggerik Mall di sini, hari ini.
Beliau memberitahu, tiada syarat ketat dikenakan dalam pemilihan produk usahawan sebaliknya akan memastikan barangan yang diketengahkan itu mampu dijamin kualiti keluarannya.

Abd. Latiff menegaskan, pihaknya juga bercadang membuka sebuah lagi [email protected] di lokasi lain seperti Johor Bahru dalam membantu lebih banyak usahawan desa dapat memasarkan barangan mereka.-K!ONLINE


Empat jalan alternatif pengguna LPT 1
Oleh MOHD RASDAN AHMAD

7 Januari 2021, 4:33 pm
PETALING JAYA – Pengguna Lebuh Raya Pantai Timur 1 (LPT 1) boleh menggunakan laluan alternatif untuk perjalanan dari Kuala Lumpur menuju Kuantan, Pahang susulan beberapa laluan utama masih ditutup akibat banjir.
Lembaga Lebuh Raya Malaysia (LLM) dalam satu kenyataannya berkata, pengguna dari Kuala Lumpur boleh menggunakan dua laluan alternatif iaitu yang pertama melalui susur [email protected] – Karak – Simpang Pertang – Muadzam Shah – Plaza Tol Gambang ([email protected])
“Jalan alternatif kedua pula, pengguna boleh melalui laluan dari Seremban – Kuala Pilah – Bahau – Muadzam Shah – Plaza Tol Gambang ([email protected]).
“Manakala laluan alternatif bagi pengguna dari Kuala Terengganu dan Kuantann boleh menggunakan dua pilihan laluan iaitu EXIT 830 Plaza Tol Gambang – Muadzam Shah – Bahau – K.Pilah – Seremban atau boleh menggunakan laluan EXIT830 Plaza Tol Gambang – Muadzam Shah – Simpang Pertang – Karak – [email protected],” jelas kenyataan tersebut hari ini. – K! ONLINE.


MUDA dakwa pendaftaran ditolak ROS
7 Januari 2021, 4:19 pm
PETALING JAYA- Permohonan Ikatan Demokratik Malaysia (MUDA) untuk didaftarkan sebagai sebuah parti politik ditolak oleh Jabatan Pendaftaran Pertubuhan Malaysia (RoS).
Dalam satu kenyataan, pertubuhan itu berkata ia menerima emel yang dihantar kepadanya semalam.
“RoS menyatakan bahawa permohonan telah ditolak dan tiada sebab diberikan.
“Penolakan ini dinyatakan selepas hampir empat bulan MUDA menghantar permohonan,” katanya dalam satu kenyataan hari ini.
MUDA mendakwa penolakan itu merupakan usaha jahat kerajaan Perikatan Nasional untuk menghalang MUDA daripada bertanding dalam Pilihan Raya Umum akan datang.
Menurut mereka, langkah itu melanggar hak berpelembagaan MUDA untuk membentuk persatuan.

Dakwa mereka, penolakan itu datang sehari selepas pembongkaran skandal keluarga Ahli Parlimen Pasir Salak, Datuk Seri Tajudin Rahman berkaitan projek Aliran Transit Ringan (LRT) Dang Wangi.
“MUDA akan mempertimbangkan segala pilihan yang sedia ada termasuk tindakan mahkamah,” katanya. -K! ONLINE


Banci 2020 fasa kedua di lapangan mulai 20 Januari
Oleh NOR IDAYU BOSRO

7 Januari 2021, 4:41 pm
PUTRAJAYA  –  Banci Penduduk dan Perumahan Malaysia 2020 (Banci 2020) fasa kedua akan dilaksanakan secara temu ramah bersemuka mulai  20  Januari  sehingga  6 Februari  depan.
Ketua Perangkawan, Datuk Seri Mohd. Uzir Mahidin berkata, ia akan dilaksanakan mengikut prosedur operasi  standard (SOP) Operasi Pembancian di Lapangan Banci 2020 yang dikeluarkan oleh Majlis Keselamatan Negara (MKN).
Beliau yang juga Pesuruhjaya Banci 2020 berkata, pelaksanaan  fasa  kedua itu juga  mengambil  kira  kawasan  yang  terjejas  berikutan  bencana  banjir  dengan penyesuaian dilaksanakan  bagi  memastikan  semua penduduk Malaysia  dibanci.
“Prapelaksanaan fasa kedua Banci 2020 ini melibatkan aktiviti semakan di lapangan dan penyenaraian tempat kediaman di kawasan terpilih termasuk urusan logistik telah pun dimulakan.
“Pegawai banci yang berada di lapangan juga akan membantu orang ramai untuk melengkapkan pengisian e-Census dan menyelesaikan bancian kawasan berkenaan,” katanya di sini hari ini.
Mengulas lanjut, Mohd. Uzir berkata, pelaksanaan fasa kedua itu melibatkan 43,000 pegawai banci yang akan dilantik di seluruh negara.  – K! ONLINE


Suspek kes bunuh warga emas direman selama seminggu
7 Januari 2021, 4:45 pm
PETALING JAYA – Suspek kes bunuh warga emas dan tinggalkannya di dalam bonet belakang kereta direman selama semimggu bermula hari ini hingga 13 Januari depan.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, permohonan reman dibuat polis terhadap lelaki berusia 40 tahun terbabit di Mahkamah Majistret Petaling Jaya.
“Suspek yang juga lelaki dan merupakan seorang ahli perniagaan telah ditahan reman bermula hari ini hingga 13 Januari depan bagi membantu siasatan.
“Kes disiasat mengikut Seksyen 302 Kanun Keseksaan kerana membunuh mangsa yang berusia 69 tahun,” katanya dalam satu kenyataan di sini hari ini.
Mengulas lanjut, Nik Ezanee berkata, polis menerima laporan kehilangan mangsa susulan anaknya berusia 44 tahun membuat laporan polis.
Katanya, anak mangsa menyedari warga emas terbabit tidak pulang ke rumah 31 Disember lepas pada pukul 9 malam pada 31 Disember dan adiknya memaklumkan menerima mesej daripada sebuah bank milik bapanya terdapat dua transaksi kad kredit milik mangsa.

“Susulan itu, suspek ditahan di Kuala Klawang, Negeri Sembilan dan hasil soal siasat terhadap suspek berjaya mendedahkan lokasi mayat berada yang diletakkan di dalam bonet belakang sebuah kenderaan yang dinaiki mangsa di kawasan Taman Wawasan, Puchong,” ujarnya.
Jelas Nik Ezanee, mangsa difahamkan berselisih faham dengan suspek mengenai isu pembelian tayar.
“Mangsa bertekak bersama suspek kerana dia (mangsa) telah membuat bayaran sebanyak RM500 kepada susupek tetapi tidak menerima bekalan tayar yang dari suspek.
“Selepas itu, suspek bertindak mencekik leher mangsa sehingga tidak sedarkan diri dan seterusnya menyimpan mayat si mati di dalam bonet kereta tersebut,” katanya.
Mengulas lanjut, Nik Ezanee berkata, suspek memiliki rekod jenayah lampau di bawah Seksyen 420 Kanun Keseksaan pada tahun 2014. – K! ONLINE


Lelaki lumpuh pasrah diusung acap kali ke PPS
Oleh NIK NUR IZZATUL HAZWANI NIK ADNAN

7 Januari 2021, 4:23 pm
KEMAMAN – Seorang lelaki yang terlantar lumpuh sejak 12 tahun lalu pasrah terpaksa diusung ke pusat pemindahan sementara (PPS) saban tahun setelah rumahnya di Kampung Seberang Tayor dekat sini kerap dilanda banjir.
Baharun Mohamed, 43, yang lumpuh setelah tulang belakang patah akibat kemalangan jalan raya pada tahun 2009 berkata, rumahnya yang terletak di kawasan rendah biasanya akan banjir pada setiap musim tengkujuh.
“Setiap tahun, saya memerlukan bantuan bomba atau Angkatan Pertahanan Awam untuk membantu saya untuk berpindah ke PPS.
“Saya perlu diusung dengan menggunakan katil khas yang diangkut menggunakan lori ke PPS,” katanya ketika ditemui Kosmo! di sini hari ini.
Baharun berkata, sepanjang minggu ini sahaja, sudah dua kali dia diusung berulang alik ke PPS.
Bapa kepada seorang anak itu memberitahu terpaksa diusung semula ke PPS tidak sampai 24 jam selepas dibenarkan pulang ke rumah pada Selasa lalu.

“Kalau ikutkan memang letih, saya pun kasihan anggota bomba dan APM yang dedikasi membantu. Apa pun saya reda dan pasrah dengan nasib diri.
“Saya juga berterima kasih kepada Sekteriat Pengurusan Bencana daerah kerana diberi ruang khas yang selesa untuk orang kelainan upaya (OKU) seperti saya di PPS Dewan Sivik Felda Seberang Tayor,” katanya. – K! ONLINE


MetMalaysia keluar amaran cuaca buruk
Oleh MOHD RASDAN AHMAD

7 Januari 2021, 5:13 pm
PETALING JAYA – Jabatan Meteorologi Malaysia (MetMalaysia) hari ini mengeluarkan amaran cuaca buruk dan waspada, dengan hujan lebat dijangka berlaku di beberapa negeri sehingga 12 Januari nanti.
MetMalaysia dalam satu kenyataan berkata, amaran cuaca buruk dengan hujan lebat berterusan diramal berlaku di Pahang membabitkan daerah Kuantan, Bera, Pekan dan Rompin serta di Johor iaitu di Segamat, Mersing dan Kota Tinggi sehingga hari ini.
“Amaran cuaca waspada dengan hujan lebat pula dijangka melanda seluruh Kelantan manakala di Terengganu melibatkan kawasan Besut, Setiu, Kuala Nerus, Hulu Terengganu, Kuala Terengganu dan Marang sehingga hari ini.
“Amaran sama turut dijangka berlaku di Terengganu melibatkan kawasan Dungun dan Kemaman, Pahang di Tanah Tinggi Cameron, Lipis, Raub, Jerantut, Bentong, Temerloh dan Maran serta di Johor di kawasan Tangkak, Muar, Batu Pahat, Kluang, Pontian, Kulai dan Johor Bahru sehingga Selasa,” jelas kenyataan tersebut. – K! ONLINE


KPDNHEP Selangor terima aduan tertinggi tahun lalu
Oleh SUBKHI SUDARJI

7 Januari 2021, 5:09 pm
PUTRAJAYA  – Kementerian Perdagangan Dalam Negeri dan Hal Ehwal Pengguna (KPDNHEP) Negeri Selangor menerima 9,099 aduan pengguna sepanjang tahun lalu.
Pengarahnya, Muhammad Zikril Azan Abdullah berkata, tahun lalu merupakan jumlah aduan paling tinggi direkodkan berikutan tempoh Perintah Kawalan Pergerakan (PKP) ekoran pandemik Covid-19.
“Ia kemudiannya diikuti tahun 2018 dengan sebanyak 7,728 aduan dan seterusnya  2015 dengan 6,095 aduan.
“Lebih 25 peratus aduan di KPDNHEP adalah di negeri Selangor,” katanya selepas merasmikan Pejabat Majlis Tindakan Pengguna Negara Cawangan Negeri Selangor di Hotel Marriot, Putrajaya di sini hari ini.
Turut hadir Presiden Majlis Tindakan Pengguna Negara, Datuk Dr. Kevy KV. Yeo dan Yang di-Pertua Majlis Tindakan Pengguna Negara Cawangan Negeri Selangor, Datuk Dr. Gavin Voon Shih Chin.
Muhammad Zikril Azan berkata, daripada jumlah aduan itu, aduan berhubung ketiadaan tanda harga, harga mengelirukan, tidak menggunakan tanda harga merah jambu (musim perayaan), menjual melebihi harga maksimum (musim perayaan) dan tiada resit merupakan aduan tertinggi direkodkan.

“Selain itu, aduan tertinggi juga mengenai kekurangan barang kawalan, aktiviti haram, perkhidmatan mengelirukan dan tidak menerima barang tempahan,” katanya. – K! ONLINE


Tiga individu dikompaun main air di Tambatan Diraja
Oleh ROHANA MOHD. NAWI

7 Januari 2021, 3:48 pm
KOTA BHARU – Lebih 200 individu yang sedang leka bermain limpahan air Sungai Kelantan di Tambatan Diraja di sini bertempiaran lari selepas menyedari kehadiran pihak polis malam tadi.
Dalam serbuan itu, tiga individu telah dikompaun oleh pihak polis kerana disyaki tidak mematuhi prosedur operasi standard (SOP) Covid-19.
Ketua Polis Kelantan, Datuk Shafien Mamat berkata, pihaknya akan bertindak tegas terhadap individu yang mengambil peluang bermain banjir bersama keluarga kerana mereka tidak menghirau dengan penularan wabak Covid-19 yang semakin meningkat di negeri ini.
Beliau berkata, polis sebelum ini telah mengeluarkan sebanyak 20 hingga 30 kompaun sehari seluruh negeri ini kerana mereka dikesan tidak mematuhi SOP yang ditetapkan oleh Majlis Keselamatan Negara (MKN).
“Kita khuatir, malam ini merupakan malam minggu di Kelantan dan tidak mustahil lebih ramai akan mengambil kesempatan keluar bermain banjir.
“Kita akan tempatkan pegawai, anggota dan agensi lain untuk menjalankan pemantauan di Tambatan Diraja bagi mengesan individu yang tidak patuh SOP dengan bermain air di kawasan itu” katanya.

Beliau berkata demikian ketika ditemui pemberita selepas melakukan tinjauan di Jalan Pantai Cahaya di Kampung Tikat dan Muara Kuala Besar di sini hari inu yang mula dinaiki air ekoran hujan lebat.
Mengulas lanjut, Shafien berkata, beliau berharap kepada penduduk yang terjejas banjir kali ini tidak berpesta bermain air.
Katanya, orang ramai boleh melihat banjir, namun tidak bermain air kerana tindakan itu akan membahayakan keselamatan diri.-K! ONLINE


Persimpangan Lanchang – Temerloh masih ditutup
Oleh MOHD RASDAN AHMAD

7 Januari 2021, 3:33 pm
PETALING JAYA – Laluan di Kilometer (KM) 113 dan KM 115 antara Persimpangan Lanchang ke Persimpangan Temerloh, Lebuh Raya Pantai Timur 1 (LPT1) masih ditutup di kedua-dua hala kepada lalu lintas susulan kenaikan air.
Menurut kenyataan yang dikeluarkan ANIH Berhad, sehingga pukul 12.00 tengahari tadi, laluan di KM 84.6 – KM84.7 antara Persimpangan Lanchang ke Persimpangan Karak, LPT1 hala Kuantan juga masih ditutup kepada lalu lintas.
“Walaubagaimanapun laluan antara Lanchang hala Kuala Lumpur telah di buka pada pukul 9 pagi pada 5 Januari 2021.
“Pengguna dinasihati untuk menangguhkan perjalanan dan mematuhi arahan petugas di lokasi. Maklumat laluan alternatif boleh dirujuk ke Bilik Gerakan Bencana JKR Pahang di talian 09-5717157 atau layari portal Ebencana di bencanaalam.jkr.gov.my,” jelas kenyataan tersebut hari ini.
Tambahnya, ikuti laman rasmi media sosial Lembaga Lebuhraya Malaysia/ANIH Berhad di Twitter @LLMTrafik @LPTTrafik dan Facebook @Lembaga Lebuhraya Malaysia @Lebuhraya Pantai Timur atau hubungi Hotline LLM di 1800-88-7752 dan LPT-Line di 09 5479111/ 1-700-818-700 untuk maklumat sahih dan terkini. -K! ONLINE


Polis tahan lelaki Bangladesh bersama 189 karton rokok seludup
Oleh SHAARANI ISMAIL

7 Januari 2021, 3:31 pm
PASIR SALAK – Polis menahan seorang lelaki warga Bangladesh bersama 189 karton rokok seludup pelbagai jenama bernilai kira-kira RM8,000 di sebuah rumah kongsi dalam ladang kepala sawit dekat sini malam semalam.
Ketua Polis Daerah Perak Tengah, Superintendan Barudin Wariso berkata, lelaki berkenaan ditahan dalam satu serbuan pada pukul 10.10 malam oleh sepasukan pegawai dan anggota dari Bahagian Siasatan Jenayah Ibu Pejabat Polis Daerah (IPD) Perak Tengah dan Balai Polis Kampung Gajah.
Katanya, dalam serbuan itu seorang lelaki Bangladesh berusia 20an ditahan selepas polis menemui lima kotak mengandungi sejumlah karton rokok dipercayai rokok seludup.
“Pemeriksaan lanjut mendapati, lelaki tersebut bekerja di ladang kelapa sawit dan menjalankan perniagaan runcit kecil-kecilan dalam rumah kongsi didiaminya di samping penjualan rokok seludup kepada pekerja warganegara asing yang bekerja di ladang bersama-samanya.
“Hasil rampasan mendapati sejumlah 189 karton rokok pelbagai jenama antaranya D-Blend, Zon King, Paradox dan L.A Bold disembunyikan dalam kotak yang dijumpai ketika pemeriksaan lanjut dijalankan,” katanya di sini hari ini.
Barudin berkata, siasatan awal mendapati, lelaki itu menerima bekalan dari beberapa pembekal rokok seludup dari daerah jiran dengan kekerapan tiga kali sebulan.

Katanya, penjualan rokok seludup itu dilakukan secara sembunyi yang berselindung di sebalik perniagaan runcit kecil-kecilan yang diusahakannya kerana ladang itu terletak jauh dari pekan.
“Usaha mengesan pembekal rokok seludup yang berkaitan dengan tangkapan kes ini digerakkan dalam usaha membanteras sindiket yang mendalangi kegiatan membekal rokok seludup masuk ke kampung dan ladang sawit di dalam daerah ini,” katanya.
Barudin berkata, kes itu disiasat mengikut Seksyen 135(1)(d) Akta Kastam 1967 dan boleh dihukum mengikut Seksyen 135(1)(v)(aa) akta yang sama.
“Sebarang maklumat boleh disalurkan ke talian Bilik Gerakan IPD Perak Tengah di 05-3712222,” katanya.-K! ONLINE


Jumpa pistol dalam serbuan dadah
Oleh NOR AZIHAN MD. GHAZALI

7 Januari 2021, 3:57 pm
KLANG – Sepucuk pistol angin jenama We Taktikal ditemui bersama empat bungkusan dadah jenis heroin bernilai RM20,000 menerusi serbuan di sebuah premis besi buruk di Jalan Persiaran Seri Junjung, Pelabuhan Klang di sini kelmarin.
Serbuan dilakukan selama empat jam bermula pukul 2 petang itu turut menahan terlebih dahulu dua lelaki yang merupakan pengedar dadah berusia 25 dan 40 tahun.
Ketua Polis Daerah Klang Selatan, Asisten Komisioner Shamsul Amar Ramli berkata, penangkapan dua suspek itu dilakukan di dalam sebuah kereta di Jalan Telok Gong dengan menemukan sebungkus dadah jenis heroin seberat 455 gram.
Katanya, siasatan awal mendapati kedua-dua pengedar ini telah bergerak aktif sejak 2019.
“Soal siasat kemudiannya membawa kepada satu lagi serbuan di sebuah premis besi buruk di Pelabuhan Klang yang dijadikan stor penyimpanan dadah mereka.
“Kita merampas empat bungkusan dadah seberat 2.2 kilogram dianggarkan bernilai RM20,000 bersama sepucuk pistol angin yang menyerupai senjata sebenar,” katanya pada sidang akhbar di sini hari ini.

Difahamkan pistol jenis We Taktikal itu dibeli pada harga RM5,000.
Shamsul Amar memberitahu, pihaknya percaya kesemua dadah yang dirampas adalah untuk pasaran di daerah ini dan mampu dibekalkan kepada kira-kira 1,137 penagih.
Ujar beliau, dadah tersebut dijual sekitar RM50 bagi satu peket seberat dua gram.
“Semakan mendapati salah seorang suspek mempunyai empat rekod jenayah lampau berkaitan dadah dan pernah ditahan polis dua tahun lalu mengikut Langkah-langkah Pencegahan Khas (LLPK) sebelum dibebaskan hujung tahun 2019.
“Mereka kini direman sehingga 12 Januari depan dan kes disiasat mengikut Seksyen 39 (B) ADB 1952 dan Seksyen 36 (1) Akta Senjata Api 1990,” jelasnya. -K!ONLINE


YDP Agong berkenan luang masa santuni mangsa banjir di Kuala Lipis
Oleh AHMAD SHAHERMAN SHAMSURI

7 Januari 2021, 3:42 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan meluangkan masa menyantuni mangsa banjir yang ditempatkan di Pusat Pemindahan Sementara (PPS) Sekolah Kebangsaan Clifford dan Sekolah Jenis Kebangsaan (C) Chung Hwa di Kuala Lipis, Pahang hari ini.
Menurut satu kenyataan yang dikeluarkan pihak Istana Negara sebentar tadi, Seri Paduka Baginda yang diterbangkan menggunakan helikopter khas Tentera Udara Diraja Malaysia (TUDM) itu telah mendarat di Kuala Lipis pada pukul 10.00 pagi.
“Turut mengiringi baginda adalah Menteri Besar Pahang, Datuk Seri Wan Rosdy Wan Ismail.
“Seramai 95 mangsa banjir daripada 36 keluarga ditempatkan di Sekolah Kebangsaan Clifford, manakala seramai 192 daripada 57 keluarga ditempatkan di Sekolah Jenis Kebangsaan (C) Chung Hwa,” jelas kenyataan tersebut hari ini.
Dalam lawatan tersebut, Baginda turut berkenan beramah mesra dan mengurniakan sumbangan kepada mangsa banjir bagi meringankan beban yang ditanggung.
“Keberangkatan Yang di-Pertuan Agong ini mencerminkan keperibadian dan keprihatinan tinggi Seri Paduka Baginda terhadap mangsa banjir dan golongan yang memerlukan bantuan.

“Seri Paduka Baginda mengajak seluruh rakyat bersama Baginda mendoakan agar bencana banjir yang melanda beberapa negeri pada ketika ini tidak berpanjangan sehingga mengorbankan nyawa dan harta benda,” ujar kenyataan tersebut.-K! ONLINE


Jumlah kes dan kematian akibat denggi menurun tahun lalu
Oleh MOHD. HUSNI MOHD. NOOR

7 Januari 2021, 3:52 pm
PUTRAJAYA – Kementerian Kesihatan Malaysia (KKM) melaporkan penurunan ketara kes denggi sepanjang tahun lalu berbanding tahun 2019 termasuk jumlah kematian membabitkan denggi.
Menerusi perkongsian di laman Facebook, KKM memaklumkan, sebanyak 90,304 kes denggi dilaporkan sepanjang tahun 2020 berbanding 130,101 kes pada tahun 2019.
Selain itu, katanya, jumlah kematian akibat denggi juga menurun tahun lalu kepada 145 kematian berbanding 182 kematian pada 2019.
“Johor merekodkan kematian tertinggi dengan 43 kematian diikuti Selangor (37), Sabah (17), Negeri Sembilan (10), Melaka (sembilan), Pahang (lapan), dan masing-masing tujuh di Kelantan serta Wilayah Persekutuan Kuala Lumpur dan Putrajaya.
“Selain itu, tiga kematian direkodkan di Perak dan masing-masing dua kematian di Pulau Pinang dan Sarawak.
“Bagaimanapun, tiada kematian akibat denggi dilaporkan di Perlis, Kedah, Terengganu dan Labuan sepanjang tahun lalu,” katanya di sini hari ini.

Tambah kenyataan itu, seperti mana tahun sebelumnya, Selangor terus mendahului jumlah kes denggi tertinggi iaitu 44,635 kes tahun lalu diikuti, Johor (11,622), Wilayah Persekutuan Kuala Lumpur/Putrajaya (10,631), Sabah (4,078), Kelantan (3,889) dan Pahang (3,220).
Dalam pada itu, Negeri Sembilan dengan 2,891 kes, Melaka (2,843), Perak (2,665), Sarawak (1,516), Pulau Pinang (1,043), Kedah (780), Terengganu (404), Perlis (80) dan Labuan (7).
KKM merakamkan ucapan terima kasih kepada semua kementerian, jabatan dan agensi di seluruh negara diatas kerjasama membanteras denggi sepanjang tahun lalu.
Sementara itu, berdasarkan data dikeluarkan Pasukan Data Pusat Kesiapsiagaan dan Tindak Cepat Krisis Kebangsaan (CPRC), sebanyak 675 kes denggi dilaporkan bagi minggu (27 Disember 2020 hingga 2 Januari 2021) lalu dengan satu kematian direkodkan.-K! ONLINE


PMO nafi PM sampaikan perutusan esok
Oleh NOR IDAYU BOSRO

7 Januari 2021, 3:10 pm
PUTRAJAYA – Pejabat Perdana Menteri (PMO) menafikan bahawa Perdana Menteri, Tan Sri Muhyiddin Yassin akan menyampaikan perutusan khas pada pukul 4 petang, esok.
PMO memaklumkan poster yang tular di media sosial itu adalah palsu.
Terdahulu, satu poster berhubung perutusan khas Perdana Menteri dengan butiran tarikh 8 Januari 2021 dan masa pukul 4 petang tular di laman sosial. -K! ONLINE


Anggota bomba mencukupi laksana misi banjir
Oleh MOHAMAD FAIZAL HASHIM

7 Januari 2021, 3:16 pm
JOHOR BAHRU – Jabatan Bomba dan Penyelamat Malaysia (JBPM) mempunyai keanggotaan yang mencukupi bagi menangani bencana banjir yang melanda 20 buah daerah di enam buah negeri ketika ini.
Ketua Pengarahnya, Datuk Seri Mohammad Hamdan Wahid berkata, JBPM mempunyai seramai 12,500 kakitangan melibatkan 320 balai di seluruh negara.
Katanya, sekiranya jumlah sedia ada itu tidak mencukupi, kita akan menggerakkan anggota daripada negeri yang tidak terjejas antaranya di Kuala Lumpur, Pulau Pinang, Perlis dan Kedah ke negeri terjejas seperti Pahang, Terengganu dan Johor.
“Kita percaya keanggotaan seramai 12,500 adalah cukup ramai dan cukup keanggotaan bagi menangani serta mengendalikan kes yang berlaku kerana hanya melibatkan enam negeri.
“Strategi kita juga, sekiranya asset dan sumber manusia di negeri terjejas tidak mencukupi, kita akan menggerakkan negeri lain yang tidak terjejas,” katanya.
Beliau berkata demikian pada sidang akhbar ketika membuat lawatan kerja ke Balai Bomba dan Penyelamat Kota Tinggi, di sini hari ini.

Setakat ini, seramai 36, 424 mangsa daripada 9,620 keluarga dipindahkan ke 410 pusat pemindahan sementara di 20 daerah melibatkan enam negeri terjejas setakat ini.
Mohammad Hamdan berkata, JBPM mempunyai sebanyak 250-280 aset darat, 450 aset marin serta lima helikopter di seluruh negara bagi tujuan perpindahan mangsa banjir.-K! ONLINE.


Lebih 1juta pek mi segera dirampas guna logo halal tanpa kebenaran
Oleh MOHD YUNUS YAKKUB

7 Januari 2021, 3:20 pm
SHAH ALAM – Perbuatan sebuah syarikat memproses mi segera mengaut untung dengan menggunakan logo halal tanpa kebenaran sejak dua bulan lalu mengundang padah selepas diserbu dalam kejadian di Taman Industri Integrasi Rawang, di sini semalam.
Dalam kejadian pukul 12 tengah hari itu telah menyita 1,128,872 pek mi segera dianggarkan RM1.49 juta menerusi Ops Halal dijalankan Kementerian Perdagangan Dalam Negeri dan Hal Ehwal Pengguna (KPDNHEP) Selangor.
Pengarahnya, Muhamad Zikril Azan Abdullah berkata, serbuan itu hasil maklumat dan risikan pihaknya sejak sebulan lalu terhadap penggunaan logo halal Jabatan Kemajuan Islam Malaysia (Jakim) oleh syarikat berkenaan walaupun telah dibatalkan sejak Oktober tahun lalu.
Katanya, penarikan sijil halal itu berikutan kegagalan dalam mematuhi standard pemegang sijil halal seperti ditetapkan Jabatan Agama Islam Selangor (JAIS).
“Ini termasuk premis kotor dan bahan mentah yang diletakkan di atas lantai kilang.
“Wakil syarikat memaklumkan telah membuat permohonan rayuan namun ditolak JAIS susulan gagal mengambil tindakan sewajarnya terhadap teguran yang dibuat pihak JAIS,” katanya dalam kenyataan di sini hari ini.

Menurut Muhamad Zikril, pihaknya turut menemui sejumlah 258 gulung, 2,696,00 unit plastik pembungkus dan hampir 42,000 unit kotak pembungkus yang menggunakan logo halal yang telah dibatalkan penggunaan oleh JAIS.
Kata beliau, kes disiasat mengikut Perenggan 4 Perintah Perihal Dagangan (Takrif Halal) 2011 kerana membekalkan atau menawarkan makanan dengan membuat sebarang representasi bagi memperdayakan orang Islam bahawa makanan itu boleh dimakan.
“Sabit kesalahan boleh didenda tidak lebih RM5 juta dan bagi kesalahan berikut, denda tidak lebih RM10 juta untuk perbadanan,” ujarnya.
Jelas beliau, kes turut disiasat mengikut Peraturan 4 Perintah Perihal Dagangan (Perakuan dan Penandaan Halal) 2011. -K!ONLINE


Gundah hendak kenduri kahwin, rumah pula banjir
Oleh NOOR HAYATI MAMAT

7 Januari 2021, 3:24 pm
HULU TERENGGANU – Seorang bapa yang sedang membuat persiapan majlis menyambut menantu yang dijadual esok termenung selepas rumahnya di Kampung Pengkalan Ajal, Ajil di sini sudah mula dinaiki banjir semalam.
Mohd. Idris Che Alas,66, berkata, dia kini berbelah bahagi sama ada mahu meneruskan kenduri kahwin anak lelakinya, Ahmad Lokman Nilhakim, 28, dengan pasangannya, Nor Syamimi Mat Razi, 27, atau sebaliknya.
“Persiapan untuk majlis menyambut menantu yang telah dirancang sejak dua bulan lalu telah hampir lengkap. Pelamin akan dipasang petang ini dan makanan untuk 100 tetamu juga telah siap ditempah.
“Begitu pun rumah saya buat masa ini telah dinaiki banjir setinggi 0.3 meter sejak pukul 9 malam semalam,” katanya ketika ditemui Kosmo! di sini hari ini.
Mohd. Idris berkata, dia mungkin menukar tatacara majlis menyambut menantu tersebut jika keadaan banjir tidak surut mahu pun semakin buruk.
Bapa kepada lima anak berkenaan berkenaan berkata, mengikut perancangan kenduri tersebut dijadual bermula pada pukul 11 pagi esok manakala keluarga pihak perempuan yang berasal dari Jerteh, Besut bakal tiba selepas solat Zuhur.

“Kalau banjir makin buruk tentu majlis terpaksa dibatalkan tetapi saya berhasrat untuk membungkus makanan yang tersedia sebelum diedarkan ke rumah jiran-jiran dan pusat pemindahan sementara,” katanya. – K! ONLINE


Komplot pengawal keselamatan curi kabel TNB
Oleh MASTURAH SURADI

8 Januari 2021, 8:52 pm
KOTA TINGGI – Harapkan pagar, pagar makan padi. Itulah peribahasa sesuai buat seorang pengawal keselamatan di sini yang berkomplot dengan sekumpulan lelaki untuk melakukan jenayah samun di kawasan pencawang Tenaga Nasional Berhad (TNB) di Bukit Pelali, Pengerang semalam.
Bahkan lelaki berusia 24 tahun itu turut berlakon seolah-olah menjadi mangsa sebelum membuat laporan polis mengenai kejadian itu.
Ketua Polis Daerah Kota Tinggi, Superintendan Hussin Zamora berkata suspek hadir ke balai polis pada pukul 9.25 pagi mendakwa telah disamun sekumpulan lelaki tempatan bertopeng muka serta bersenjatakan sepucuk senapang patah.
Katanya susulan itu polis membuka siasatan kes di bawah Seksyen 395/397 Kanun Keseksaan di mana dalam kejadian itu sebanyak 70 meter kabel TNB telah dilarikan melibatkan kerugian RM10,000.
“Hasil siasatan yang dijalankan mendapati pengadu telah berkomplot bersama enam lelaki iaitu rakannya berusia 19 hingga 36 tahun untuk membuat lakonan seolah-olah kejadian samun bersenjata tersebut berlaku.
“Susulan daripada itu, pihak polis daripada Bahagian Siasatan Jenayah Daerah Kota Tinggi telah membuat tangkapan lima lelaki tempatan di kawasan Felda Gugusan Adela diantara pukul 5 petang sehingga 11 malam.

“Hasil daripada tangkapan tersebut, polis telah merampas tujuh buah telefon bimbit milik suspek, dua laras senapang patah bersama tujuh butir peluru penabur, satu butir peluru 9 milimeter, tiga guni tembaga serta dua batang kabel TNB,” katanya dalam satu kenyataan hari ini.
Hussin berkata semakan rekod jenayah mendapati empat daripada tangkapan tersebut mempunyai rekod lampau berkaitan kes jenayah dan dadah.
“Kesemua suspek telah direman selama tujuh hari sehingga 14 Januari ini untuk membantu siasatan.
“Kes disiasat dibawah Seksyen 395/397 Kanun Keseksaan jika disabitkan kesalahan boleh dihukum penjara boleh sampai 20 tahun dan juga boleh dikenakan sebat.
“Siasatan turut dilakukan dibawah Seksyen 8(a) Akta Senjata 1960, jika disabitkan kesalahan boleh dihukum penjara boleh sampai 7 tahun dan juga boleh dikenakan denda sehingga RM10,000 atau kedua-duanya,”katanya.-K! ONLINE


Penganggur samun stesen minyak dicekup
Oleh MOHD. RAFIE AZIMI

8 Januari 2021, 7:21 pm
JITRA – Seorang penganggur ditahan kurang tiga jam selepas melarikan wang tunai RM900 dalam kejadian samun sebuah stesen minyak di Kubang Lembu di sini semalam.
Suspek berusia 31 tahun itu ditahan di sebuah rumah di Kampung Telok dalam Mukim Binjal di sini kira-kira pukul 1 petang.
Ketua Polis Daerah Kubang Pasu, Superintendan Mohd. Ismail Ibrahim berkata, suspek yang memakai penutup muka pergi ke stesen minyak tersebut dengan menunggang motosikal kira-kira pukul 10.40 pagi.
“Suspek kemudian memasuki premis stesen minyak itu dan terus melompat ke kaunter sambil mengacukan pisau ke arah pekerja wanita berusia 33 tahun.
“Lelaki terbabit mengarahkan pekerja terbabit menyerahkan wang di kaunter premis,” katanya di sini hari ini.
Katanya, seorang lagi rakan sekerja mangsa yang menyedari kejadian menjerit meminta bantuan.

“Suspek sempat melarikan wang dari laci kaunter sebanyak RM900 sebelum melarikan diri.
“Dalam kejadian itu, suspek telah tertinggal pisau yang digunakan, dipercayai terkejut dengan perbuatan rakan mangsa menjerit meminta bantuan,” ujarnya.
Menurutnya, sepasukan pegawai dan anggota dari Bahagian Siasatan Jenayah Ibu Pejabat Polis Daerah (IPD) Kubang Pasu berjaya memberkas suspek di sebuah rumah di Kampung Telok.
“Barang kes turut ditemui bersama suspek selain dia juga mengaku terlibat dalam kejadian samun bersenjatakan pisau di sebuah kedai serbaneka di Changlun pada 5 Januari lalu,” katanya.
Tambahnya, pihaknya merampas motosikal jenis Honda Wave, pakaian digunakan, topi keledar serta wang tunai berjumlah RM750.
“Suspek yang positif dadah dan mempunyai rekod lampau kes ugutan jenayah dan dadah direman selama enam hari bermula hari ini dengan kes disiasat mengikut Seksyen 392 dan 397 Kanun Keseksaan,” katanya. – K! ONLINE


Polis buru lelaki lontar koktel molotov ke pejabat KWSP
Oleh ALICIA JOHNY KUEH

8 Januari 2021, 7:36 pm
MIRI – Polis Sarawak sedang memburu seorang lelaki yang melontarkan koktel molotov (molotov cocktail) ke pejabat cawangan Kumpulan Wang Simpanan Pekerja (KWSP) di Jalan Melayu di sini, hari ini.
Ketua Polis Daerah, Asisten Komisioner Hakemal Hawari yang mengesahkan kes itu, mengatakan kejadian itu berlaku sekitar pukul 3 petang.
“Laporan polis dibuat oleh ketua cawangan KWSP Miri setelah pekerjanya memberitahunya mengenai kejadian terbabit.
“Dalam kejadian ini, tiada sebarang kecederaan berlaku dan hanya ada kerosakan kebakaran di tingkat satu bahagian luar bangunan,” katanya dalam satu kenyataan hari ini.
Beliau turut memaklumkan bahawa suspek yang tidak dikenali itu menunggang sebuah motosikal berwarna merah.
Hakemal mendedahkan bahawa polis sedang menyiasat kes di bawah Seksyen 427 Kanun Keseksaan kerana melakukan kesalahan khianat. -K! ONLINE


Penjaja jalanan di PD dikenakan tindakan sita
Oleh ZAKKINA WATI AHMAD TARMIZI

8 Januari 2021, 10:54 pm
PORT DICKSON- Beberapa penjaja di lokasi lampu isyarat berhampiran Pejabat Daerah dan Tanah Port Dickson dikenakan sitaan barang jualan oleh pihak Majlis Perbandaran Port Dickson (MPPD) semalam.
Yang Dipertua Majlis Perbandaran Port Dickson (MPPD), Mohd. Zamri Mohd. Esa berkata, tindakan itu diambil pihaknya selepas menerima aduan berterusan daripada orang ramai yang bimbang tindakan menjaja di lokasi tersebut boleh mengundang perkara-perkara tidak diingini termasuk kemalangan.
“Kami telah memberikan menasihat supaya mereka berniaga di tempat yang dibenarkan. Masalah sama berlaku di banyak tempat lain di seluruh negara.
“MPPD telah menerima aduan berterusan daripada orang ramai dan perbuatan menjaja seperti ini boleh mengundang kecelakaan jalan raya” katanya ketika dihubungi Utusan Malaysia hari ini.
Menurut Mohd. Zamri, terdapat pengguna jalan raya yang mengadu tidak selesa dengan keadaan tersebut dan memohon tindakan perlu diambil ke atas mereka sebelum kejadian lebih buruk berlaku.
“Sebelum ini, kami telah memberi amaran tetapi masih berdegil dan kami telah menyita barangan mereka serta memberi nasihat agar berniaga di kawasan yang tidak mengganggu pengguna jalan raya,” katanya.

Dalam pada itu, MPPD turut menasihatkan kepada semua peniaga agar tidak membahayakan diri dan pengguna jalan raya yang lain dengan berniaga di persimpangan lampu isyarat di jalan raya.
“Kami akan terus mengambil tindakan tegas sekiranya mereka masih berniaga dilokasi lampu isyarat berkenaan,” katanya. -K! ONLINe


[VIDEO] Indonesia sahkan vaksin Covid-19 Sinovac halal
Oleh KOSMO!

8 Januari 2021, 10:40 pm
JAKARTA – Suruhanjaya Fatwa Majlis Ulama Indonesia (MUI) hari ini memutuskan vaksin Covid-19 Sinovac yang dihasilkan China adalah halal untuk digunakan, lapor laman berita Detik.com.
Ketua Jabatan Fatwa dan Halal MUI, Asrorun Niam Sholeh berkata, status halal tersebut diperoleh selepas pihaknya selesai menjalankan audit terhadap bahan yang terkandung dalam vaksin berkenaan.
“Selepas melakukan perbincangan yang panjang lebar dengan kumpulan auditor, maka Suruhanjaya Fatwa mengesahkan bahawa vaksin Covid-19 yang dihasilkan Sinovac adalah suci dan halal.
“Bagaimanapun, keputusan ini adalah terhad kepada status halal bahan dan cara penghasilannya sahaja, manakala aspek toyyiban (kebaikan) pula, kita belum memutuskannya lagi,” katanya dalam satu sidang akhbar hari ini.
Asrorun Niam berkata, keputusan penuh status halal tersebut akan dikeluarkan selepas kaji selidik mengenai aspek keselamatannya diperoleh daripada Agensi Kawalan Ubat dan Makanan (BPOM).
“Suruhanjaya Fatwa MUI akan menunggu hasil kajian daripada BPOM untuk mengetahui aspek toyyibannya sebelum mengeluarkan keputusan penuh mengenai status vaksin ini sama ada boleh digunakan mahupun tidak.

“Ini kerana aspek keselamatan penggunaannya juga penting dalam menentukan status produk tersebut,” ujarnya. – Agensi


Bukan pilihan terbaik tutup Majlis Sukan Negara
Oleh MUHAMMAD RIDUAN MOHD HANAFIAH

8 Januari 2021, 8:32 pm
KETUA Pengarah Majlis Sukan Negara (MSN), Datuk Ahmad Shapawi Ismail menegaskan, penutupan Kompleks MSN Bukit Jalil bukan satu pilihan tepat dalam mengekang jangkitan Covid-19 terus berlaku.
MSN kelmarin mengesahkan terdapat lima lagi pegawai mereka positif ujian Covid-19 ketika mengendalikan proses pendaftaran semula atlet yang balik daripada bercuti hujung tahun lalu sekali gus menjadikan jumlah kes jangkitan terus meningkat kepada 13 orang.
“Saya rasa itu bukan pilihan terbaik kerana MSN dan Kompleks Sukan Negara adalah tempat awam, jadi kita kena terima hakikat bahawa ketika ini kita sedang hidup dalam jangkitan Covid-19 kerana ia berada di mana-mana.
“Jika kita lihat lapan atlet yang terdedah dan dijangkiti wabak tersebut hanya selepas seminggu sahaja kita menuntup pusat kem latihan. Bila mereka masuk semula, mereka membawa Covid-19 ke dalam ini. Ini menyebabkan jangkitan itu tersebar.
“Pilihan kita masih kekal untuk meneruskan kem di MSN kerana pembukaan sektor sukan pada tahun ini bukan sahaja di peringkat tempatan malah juga di seluruh dunia sudah berlaku. Kita kena pastikan atlet kita sentiasa bersedia kerana dengan adanya kem latihan dapat membantu mereka. Kita akan teruskan jika mendapat arahan selanjutnya,” katanya ketika ditemui di Bukit Jalil semalam.
Tegas Ahmad Shapawi, pihaknya sedikit lega apabila Kementerian Kesihatan Malaysia (KKM) menjelaskan, peratusan jangkitan tersebut terlalu kecil untuk menunjukkan sebarang penularan dalaman komuniti itu.

“Kita juga telah melakukan perbincangan dengan KKM tentang peratusan dan ia adalah positif. Pada hari pertama hanya lapan individu disahkan positif dan hari kedua terdapat lagi lima individu positif Covid-19.
“Sebanyak 13 orang daripada anggaran 1,200 individu di dalam komuniti sukan di Bukit Jalil dan Kampung Pandan. Peratusan kecil ini tidak menunjukkan penularan dalaman. Kelegaan bagi kita, namun MSN akan terus mengikut prosedur untuk mengesan kontak rapat individu yang didapati positif,” tambahnya.
Kem latihan MSN ditutup selama seminggu bagi menyambut Krismas dan Tahun Baharu, seramai 466 daripada 735 atlet podium dan pelapis kebangsaan serta jurulatih kembali melaporkan diri bagi mengikuti latihan pusat sepenuh masa.
Semuanya menjalani ujian calitan di pusat latihan masing-masing yang diselaraskan MSN dan Institut Sukan Negara (ISN), membabitkan 20 pasukan atau jenis sukan secara keseluruhannya.
Daripada ujian itu, tujuh atlet dan seorang pegawai disahkan positif COVID-19, membabitkan dua atlet dari sukan olahraga, tenis berkerusi roda (dua), sukan bola keranjang kerusi roda (dua) dan seorang atlet boling cacat pendengaran serta seorang pegawai pengiring sukan boccia. K! ONLINE


KBS hormati dan terima keputusan Shahlin
Oleh SUBKHI SUDARJI

8 Januari 2021, 7:31 pm
PUTRAJAYA – Kementerian Belia dan Sukan (KBS) menghormati dan menerima sepenuhnya keputusan ratu tenpin boling negara, Shahlin Zulkifli yang bersara dari skuad kebangsaan, Selasa lalu.
Menterinya, Datuk Seri Reezal Merican Naina Merican berkata, hasrat Shalin telah dimaklumkan Majlis Sukan Negara (MSN) kepadanya terlebih dahulu dan ternyata ia merupakan detik yang sukar kepada sukan negara.
Katanya, sudah semestinya jauh di sudut hati kita sentiasa berharap untuk melihat kelibat Shalin mempamerkan aksi beliau di arena boling negara.
“Sungguhpun begitu, keputusan beliau ini kita hormati dan terima sepenuhnya setelah 28 tahun beliau menyumbang bakti mengharumkan nama negara hingga ke persada antarabangsa dengan hampir 100 pingat diraihnya,” katanya menerusi siaran akhbar hari ini.
Reezal Merican berkata , dalam hal ini dia telah meminta MSN meneruskan perbincangan dengan Shalin khusus tentang perancangan masa depannya.
Katanya, Shahlin merupakan seorang atlet yang berjiwa besar serta banyak terlibat dalam beberapa program yang melibatkan sokongan kebajikan kepada atletatlet negara.
Menurutnya lagi, antara sumbangan beliau termasuklah sebagai Pengerusi, Suruhanjaya Atlet Majlis Olimpik Malaysia di samping sumbangan beliau kepada KBS dan MSN dalam gerakan pembangunan wanita dalam sukan yang menunjukkan betapa besarnya jiwa sukan yang ada dalam diri beliau.

“Saya secara peribadi, mewakili KBS, para peminat sukan serta seluruh rakyat Malaysia merakamkan ucapan terima kasih kepada Shalin atas segala sumbangan beliau kepada negara selama ini.
“Penghargaan juga ditujukan kepada keluarga, pihak pengurusan, jurulatih serta pasukan boling negara yang turut memberi sumbangan secara langsung mahupun tidak langsung dalam melahirkan seorang bintang dan jaguh sukan bernama Shalin,” ujarnya.
Shalin yang mencipta kerjaya cemerlang dengan mengumpul 74 pingat sepanjang penglibatannya selama 28 tahun di peringkat antarabangsa menyerahkan surat peletakan jawatannya kepada ketua jurulatih kebangsaan Holloway Cheah, Selasa lepas.
Shalin mula bermain boling ketika berusia sembilan tahun dan pada 1991 beliau dinobatkan sebagai Olahragawati Muda Harapan Selangor, Olahragawati Kebangsaan sebanyak lima kali iaitu pada 1994, 1996, 1997, 2001 dan 2002. -K! ONLINE


Dua maut, kereta bertembung
Oleh AIMUNI TUAN LAH

8 Januari 2021, 10:44 pm
GUA MUSANG – Dua maut manakala tiga lagi cedera apabila dua kereta bertembung di Kilometer 21, Jalan Gua Musang-Kuala Krai di sini petang tadi.
Mangsa yang maut ialah pemandu kereta jenis Proton Wira, Mohammad Zani Zakaria, 32, dan penumpang belakang kereta itu, Alia Azizan Mohd. Razali, 21, yang tinggal di Rancangan Pemulihan Tanah (RPT) Kesedar Limau Kasturi di sini.
Alia Azizan maut di lokasi kejadian selepas mengalami kecederaan parah pada bahagian kepala dan badan manakala Mohamamad Zani pula meninggal dunia ketika sedang menerima rawatan di Hospital Gua Musang.
Tiga yang cedera parah ialah penumpang hadapan kereta terbabit, Atiha Adila Mohd. Razali, 26, serta pemandu kereta jenis Proton Satria, Mohamad Baharudin Mohamed, 28, dan penumpangnya, Muhammad Fahmi Ab. Malek, 32.
Ketua Polis Daerah Gua Musang, Superintendan Sik Choon Foo berkata, kejadian dipecayai berlaku kira-kira pukul 5.15 petang ketika cuaca hujan lebat.
Katanya, siasatan awal mendapati, kereta jenis Proton Satria dinaiki dua lelaki itu datang dari Gua Musang menghala ke Kuala Krai dipercayai dipandu secara melulu.

“Insiden itu menyebabkan kereta tersebut hilang kawalan lalu terbabas memasuki laluan bertentangan sebelum bertembung dengan kereta yang dinaiki tiga mangsa.
“Susulan kejadian itu, kereta jenis Proton Wira dinaiki tiga mangsa terbalik ke dalam longkang dan seorang daripada tersepit di tempat duduk,” katanya ketika dihubungi Kosmo! hari ini.
Choon Foo berkata, tiga mangsa yang cedera menerima rawatan di Hospital Gua Musang dan keadaan mereka dilaporkan stabil.
Katanya, kedua-dua mayat mangsa dihantar ke hospital untuk proses bedah siasat sebelum diserahkan kepada keluarga untuk dikebumikan.
Kes disiasat dibawah Seksyen 41 (1) Akta Pengangkutan Jalan 1987.
Sementara itu, Ketua Balai Bomba dan Penyelamat Gua Musang, Penolong kanan Penguasa Bomba, Mohd. Arifuddin Akif Mohd Noor berkata, pihaknya bergegas ke lokasi kejadian selepas menerima panggilan kecemasan.
Menurutnya, sepasukan anggota dari Balai Bomba dan Penyelamat Gua Musang tiba bersama dua jentera di lokasi kira-kira pukul 5.41 petang.
Katanya, sebaik tiba di lokasi, anggota bomba melihat kemalangan melibatkan dua kereta yang bertembung pada bahagian depan.
“Akibat pelanggaran itu, seorang mangsa tersepit terpaksa dikeluarkan menggunakan peralatan khas sebelum diserahkan kepada polis untuk tindakan selanjutnya,” katanya. -K! ONLINE


Rokok seludup, van bernilai RM 1.36 juta dirampas
Oleh MOHD RASDAN AHMAD

8 Januari 2021, 8:45 pm
PETALING JAYA – Polis Di Raja Malaysia (PDRM) Cawangan Perisikan dan dan Siasatan Khas Pasukan Gerakan Khas, Jabatan Keselamatan Dalam Negeri dan Ketenteraman Awam Bukit Aman berjaya menahan tiga orang lelaki Cina dalam Ops Asap di dua lokasi berbeza semalam.
Timbalan Pengarah (Gerakan) Jabatan Keselamatan Dalam Negeri dan Ketenteraman Awam, Datuk Azri Ahmad berkata, tiga lelaki Cina warganegara tempatan itu ditahan di dua kawasan Bukit mertajam dan Nibong Tebal, Pulau Pinang atas satu sindeket pengedaran rokok suludup yang bergerak aktif di sekitar kawasan utara.
“Bertindak atas maklumat awam, tiga lelaki Cina berumur antara 34 hingga 47 tahun itu ditahan bersama 1,770,000 batang rokok pelbagai jenama dipercayai tidak bercukai dan empat buah van telah dirampas.
“Keseluruhan barang rampasan tersebut bernilai RM 1,369,000.00,” ujarnya melalui satu kenyataan di sini hari ini.
Tambah Azri,kesemua suspek telah ditahan reman di Ibu Pejabat Polis Daerah (IPD) Seberang Perai Tengah, Pulau Pinang selama empat hari bermula hari ini sehingga 11 Januari 2021.
“Penahanan tersebut di bawah Seksyen 117 Kanun Prosedur Jenayah untuk sisatan lanjut. Kes disiasat di bawah Seksyen 135 (1) (d) Akta Kastam 1967,” jelasnya. -K! ONLINE


Lelaki Orang Asli hilang ditemui mati lemas
Oleh KHAIRUL MOHD. ALI

8 Januari 2021, 7:26 pm
ISKANDAR PUTERI – Seorang lelaki dari perkampungan Orang Asli Seletar di Gelang Patah di sini yang dilaporkan hilang semalam ditemui mati lemas selepas operasi mencari dan menyelamat (SAR) diteruskan hari ini.
Komander Operasi Penolong Penguasa Bomba, Shamsul Khomari Bakar berkata, mayat mangsa ditemui pada pukul 4 petang pada kedudukan kira-kira dua kilometer daripada lokasi bot mangsa ditemui.
Ujarnya, terdahulu operasi SAR bagi mencari mangsa melibatkan seramai 23 anggota bomba, Agensi Penguatkuasaan Maritim Malaysia (Maritim Malaysia), polis dan penduduk kampung.
“Semalam, mangsa yang dikenali sebagai Wang Nad, 40-an, dilaporkan hilang oleh isterinya selepas tidak pulang pada lewat petang sejak keluar mencari ketam di kawasan hutan paya bakau seawal pukul 7 pagi kelmarin.
“Sehubungan itu operasi SAR terus dilaksanakan pihak berkuasa dengan melibatkan radius tiga kilometer dari lokasi bot mangsa ditemui,” katanya dalam satu kenyataan, di sini hari ini.
Tambah beliau, turut digerakkan untuk operasi tersebut termasuklah enam buah jentera dan Unit Pengesan K9, serta kira-kira 20 buah bot termasuk bot awam.

“Mayat mangsa kemudiannya dibawa ke Jeti Tanjung Maritim Malaysia Gelang Patah sebelum diserahkan kepada polis untuk tindakan lanjut,” ujarnya.
Operasi itu kemudiannya ditamatkan pada pukul 6.15 petang.-K! ONLINE


20 lagi kompauan tidak patuh SOP dikeluarkan
Oleh ROHANA MOHD. NAWI

8 Januari 2021, 5:48 pm
KOTA BHARU – Sebanyak 20 lagi kompaun dikeluarkan oleh pihak polis kepada individu yang tidak mematuhi prosedur operasi standard (SOP) dengan bermain banjir di kawasan Kampung Lembah Sireh di sini malam tadi.
Ketua Polis Kelantan, Datuk Shafien Mamat berkata, sehubungan dengan itu, beliau sudah mengarahkan pegawai dan anggota polis memasang tali larangan supaya orang ramai tidak menceroboh masuk ke kawasan berhampiran Sungai Kelantan di kampung itu dan Tambatan Diraja untuk melihat limpahan air Sungai Kelantan.
Menurutnya, selain itu, polis juga memberi amaran kepada orang ramai agar tidak membawa anak-anak kecil bermain banjir kerana ia boleh mengundang bahaya apabila keadaan paras air dilihat semakin meningkat.
“Kita teragak-agak mengambil tindakan undang-undang terhadap individu yang cuba menceroboh kawasan yang terjejas banjir.
“Peringatan ini perlu dipandang serius oleh setiap golongan memandangkan bencana yang berlaku ini bukan satu pesta,” katanya ketika ditemui pemberita selepas melakukan tinjauan di Tambatan Diraja di sini hari ini.
Hadir sama Timbalan Ketua Polis Daerah Kota Bharu, Suprintendan Mohd.Suhaimi Ali.

Terdahulu,Polis Kelantan sudah mengeluarkan sebanyak 75 kompaun kepada individu yang gagal mematuhi SOP dalam tempoh seminggu apabila bermain banjir ketika negara sedang berdepan penularan wabak Covid-19.
Mengulas lanjut, Shafien berkata, beliau memohon orang ramai agar sentiasa mematuhi SOP meskipun berlaku kejadian banjir di kebanyakan tempat di negeri ini. -K! ONLINE


TNB sumbang RM250,000 untuk banjir Pahang
Oleh MOHD RIDZAUDDIN ROSLAN

8 Januari 2021, 7:06 pm
PETALING JAYA- Tenaga Nasional Berhad (TNB) menjalankan tanggungjawab sosial korporatnya dengan menyumbangkan sebanyak RM250,000 kepada kerajaan Pahang bagi membantu mangsa banjir negeri itu.
Sumbangan itu disampaikan oleh Pengerusi TNB, Datuk Seri Mahdzir Khalid kepada Menteri Besar Pahang, Datuk Seri Wan Rosdy Wan Ismail ketika melawat Wisma Sri Pahang, Kuantan hari ini.
Sementara itu, bercakap mengenai situasi banjir di Pahang, Mahdzir berkata, TNB menutup sejumlah 306 pencawang elektrik di negeri itu sejak bencana banjir melanda.
Menurutnya, Temerloh merupakan daerah paling terjejas teruk dengan mencatatkan jumlah penutupan paling tinggi iaitu 65 pencawang.
”TNB berusaha untuk memperbaiki ataupun mendapatkan semula bekalan elektrik di semua kawasan di semua daerah yang terlibat dengan banjir ini.
“Kami telah berusaha untuk buka dalam tempoh tiga hingga empat hari sudah. TNB sedang berusaha dan sekarang ini hanya berbaki 106 di negeri Pahang”, katanya.

Katanya, tindakan menutup pencawang bagi memastikan keselamatan pengguna dan mengelakkan sebarang kejadian tidak diingini daripada berlaku.
“TNB juga mengambil langkah tambahan dengan membekalkan set generator ke kawasan-kawasan terjejas banjir termasuk di Pusat Pemindahan Sementara (PPS).
“Setakat ini, kami telah membekalkan sebanyak lapan genset besar dan tempat untuk pembekalan sementara elektrik dengan membekalkan genset-genset kecil ,” ujarnya. -K! ONLINE


Mangsa banjir sanggup sewa inap desa bimbang Covid-19
Oleh YATIMIN ABDULLAH

8 Januari 2021, 6:26 pm
RANTAU PANJANG – Pasukan Bomba dan Penyelamat Rantau Panjang mengakui ada dalam kalangan penduduk yang terjejas banjir di sini sanggup menyewa inap desa daripada berpindah ke pusat pemindahan sementara (PPS).
Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, pendekatan itu diambil sebagai langkah berjaga-jaga daripada penularan pandemik Covid-19.
Menurutnya, ada dalam kalangan penduduk terlibat membuat keputusan berpindah ke rumah sanak-saudara.
“Berkemungkinan mereka ini tidak selesa memandangkan ramai mangsa yang berada di PPS ketika negara sedang berdepan pandemik Covid-19.
“Selain itu, kita sentiasa menitik beratkan aspek pematuhan prosedur operasi standard (SOP) ketika penugasan memindahkan mangsa banjir dilakukan,” katanya ketika ditemui pemberita di Balai Bomba dan Penyelamat Rantau Panjang hari ini. -K! ONLINE


JAIS sedia panduan khas laksana misi bantuan banjir
Oleh ISKANDAR SHAH MOHAMED

8 Januari 2021, 5:55 pm
SHAH ALAM – Jabatan Agama Islam Selangor (JAIS) menyediakan panduan khas bagi menyelaras pelaksanaan misi bantuan di negeri yang dilanda musibah banjir.
Pengarahnya, Datuk Mohd. Shahzihan Ahmad berkata, pelbagai usaha mula digerakkan beberapa masjid, surau dan pertubuhan bukan kerajaan (NGO) bagi menyalurkan bantuan kepada mangsa banjir di Johor, Pahang, Kelantan, Terengganu dan Perak.
Namun, katanya, semangat untuk membantu itu perlu diimbangi dengan kawalan penularan Covid-19 yang berada pada tahap membimbangkan ketika ini.
“Sehubungan itu, setiap misi bantuan oleh semua masjid pengurusan perlu dibuat dengan kerjasama atau pemakluman rasmi secara bertulis kepada Bahagian Pengurusan Masjid JAIS.
“Bagi masjid institusi, masjid kariah, surau kebenaran Jumaat dan surau kariah perlu memohon kebenaran rasmi dari Pejabat Agama Islam Daerah (PAID) masing-masing,” katanya dalam kenyataan di sini, hari ini.
Tambah beliau, semua permohonan itu perlu dinyatakan lokasi, bentuk bantuan dan tempoh spesifik berada di kawasan tersebut.

“Selain itu, jumlah ahli jawatankuasa atau anggota yang terlibat perlu dinyatakan.
“Pihak pengurusan turut perlu mendapatkan kebenaran daripada Ibu Pejabat Polis Daerah (IPD) dan mematuhi prosedur operasi standard (SOP) yang ditetapkan,” katanya.
Dalam pada itu, Mohd. Shahzihan memaklumkan pihaknya menyediakan mekanisme kutipan untuk misi bantuan mangsa banjir.
“Mekanisme itu turut termasuk bantuan untuk institusi masjid dan surau yang terjejas melalui Tabung Infak Jariah Umat Islam Selangor (TIJARI) di akaun Maybank 562106-718620.
“JAIS akan mengaturkan proses penyerahan sumbangan pada kadar segera melalui agensi berkaitan yang menjadi perantara misi bantuan itu,” katanya.
Jelas Shahzihan, JAIS turut menzahirkan rasa simpati atas musibah banjir yang melanda beberapa negeri tersebut. -K! ONLINE


Polis tahan dua warga asing menawarkan khidmat ‘Sugar Mummy’, ‘Sugar Daddy’, ‘Sugar Baby’
8 Januari 2021, 6:41 pm
KUALA LUMPUR – Polis menahan dua lelaki warga Nigeria yang menawarkan khidmat ‘Sugar Mummy’, ‘Sugar Daddy’, ‘Sugar Baby’ tidak wujud dalam serbuan di Jenjarom, 5 Januari lalu.
Timbalan Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din, berkata, polis menerima laporan berhubung isu penyalahgunaan gambar dalam satu akaun laman sosial media Instagram mempromosikan aktiviti terbabit pada 10 Julai tahun lalu.
“Kedua-dua suspek berusia 25 dan 31 tahun ditahan di sebuah premis di Jenjarom, Selangor susulan laporan yang dibuat.
“Polis juga merampas tujuh telefon bimbit, tiga komputer riba, satu modem, satu router, 12 kad sim, dua kad ATM serta wang tunai berjumlah RM138.,” katanya pada sidang akhbar di Ibu Pejabat JSJK Bukit Aman, di sini, hari ini.
Katanya, hasil siasatan terdapat sembilan laporan polis membabitkan kes penipuan telekomunikasi, e-belian dan ‘love scam’ dengan kerugian berjumlah RM768,145.
Katanya, sindiket tersebut dipercayai mencipta akaun Instagram yang menawarkan perkhidmatan seks serta pengiring sosial namun khidmat berkenaan tidak wujud.

Selain itu, sindiket berkenaan menggunakan akaun itu sebagai medium bagi menipu laman sesawang berpacaran untuk menawarkan iklan perkhidmatan ‘Sugar Mummy’ atau ‘Daddy’ selain menawarkan ‘pekerjaan’ sebagai ‘Sugar Baby’ atau anak ikan.
“Bayaran dikenakan kepada orang ramai bernilai RMRM6,000 hingga RM8,000 semalam untuk ahli yang berdaftar bagi mendapatkan perkhidmatan seks atau anak ikan daripada sindiket terbabit.
“Caj bagi sesiapa yang mahu bekerja pula serendah RM400 untuk mendaftar sebagai ahli,” katanya.
Katanya, suspek menggunakan pelbagai jenis akaun bank untuk menerima bayaran bagi menggaburi mata pihak berkuasa.
Jelasnya, Kedua-dua suspek terbabit direman selama empat hari bermula 5 hingga 9 Januari ini untuk siasatan lanjut mengikut Seksyen 420 Kanun Keseksaan kerana melakukan penipuan,” katanya. – K! ONLINE


Budak didera sampai mati kerana hiperaktif
8 Januari 2021, 5:44 pm
KUALA LUMPUR – Motif utama seorang pengasuh mendera kanak-kanak perempuan berusia lima tahun sehingga mati kerana kanak-kanak terbabit hiperaktif.
Ketua Polis Kuala Lumpur, Datuk Saiful Azly Kamaruddin, berkata, hasil soal siasat ke atas suspek berusia 61 tahun itu mendapati dia sudah mengasuh kanak-kanak terbabit sejak September tahun lalu.
“Mangsa dijaga oleh pengasuh itu yang tinggal bersama dua anak lelakinya, masing-masing berusia 22 dan 34 tahun.
“Bapa mangsa yang bekerja di Vietnam tidak dapat pulang ke Malaysia berikutan pandemik COVID-19, manakala ibunya warga tempatan melarikan diri,” katanya pada sidang akhbar di Ibu Pejabat Polis Kontinjen (IPK) Kuala Lumpur, di sini hari ini.
Jelasnya, suspek dan dua anak lelakinya ditahan pada 2 Januari lalu serta direman sehingga esok.
“Kertas siasatan kes ini dirujuk ke Pejabat Timbalan Pendakwa Raya dan pertuduhan terhadap pengasuh berkenaan akan dibuat mengikut Seksyen 31(1)(a) Akta Kanak-Kanak 2001 manakala dua anak lelakinya akan dijadikan saksi pendakwaan,” katanya.

Tambahnya, dia menyeru orang ramai untuk sentiasa prihatin dengan keadaan persekitaran di kejiranan masing-masing dan menyalurkan sebarang maklumat penderaan, jenayah dan lain-lain dengan menghubungi Hotline Polis Kuala Lumpur di talian 03-2115 9999 atau mana-mana Balai Polis yang berdekatan. – K! ONLINE


24 individu ditahan disyaki terlibat sindiket penipuan pelaburan forex
8 Januari 2021, 6:11 pm
KUALA LUMPUR – Seramai 24 individu ditahan polis termasuk 2 warga asing dipercayai terlibat sindiket penipuan pelaburan forex dalam satu serbuan di sekitar Lembah Klang.
Sepasukan polis dari Jabatan Siasatan Jenayah Komersil Bukit Aman telah membuat serbuan di sekitar Lembah Klang pada 5 Januari lepas.
Timbalan Pengarah Jabatan Siasatan Jenayah Komersial (JSJK) Bukit Aman Datuk Mohd. Kamarudin Md. Din berkata, polis memberkas 16 lelaki serta enam wanita tempatan selain seorang lelaki warga Thailand dan seorang wanita warga Indonesia berusia antara 25 hingga 57 tahun.
“Antara yang ditahan termasuk seorang lelaki tempatan yang menggunakan gelaran Datuk palsu bagi memperdaya mangsa,” katanya dalam sidang akhbar di Ibu Pejabat JSJK Bukit Aman, di sini, hari ini.
Jelasnya, polis merampas 1,000 keping wang USD100 palsu, tujuh keping emas palsu, enam kenderaan mewah, 22 telefon bimbit, 10 komputer riba, 11 beg berjenama, barang kemas serta wang tunai bernilai RM2,230.
Tambahnya, sindiket tersebut telah beroperasi selama dua tahun.

“Modus Operasi digunakan dengan menjual perisian komputer bagi tujuan analisa situasi pasaran forex serta dipercayai membina laman sesawang palsu untuk meyakinkan mangsa menyertai pelaburan.
“Selain itu, sindiket berkenaan juga dipercayai menggunakan wang tunai mata wang USD serta bar emas palsu yang ditemui di lokasi serbuan bagi meyakinkan mangsa terhadap pelaburan terbabit,” katanya.
Selain itu, katanya, mangsa diminta membuat pembayaran deposit melalui beberapa kaedah seperti bayaran tunai, pemindahan wang ke dalam akaun bank diberikan sindiket dan menggunakan mata wang digital (krypto).
“Mangsa kemudian akan berdagang dan keuntungan diperoleh dapat dikeluarkan pada peringkat awal pelaburan sehingga mereka bertambah yakin dengan pelaburan disertai dan memperkenalkannya kepada kenalan lain.
“Namun, masalah mula timbul selepas keuntungan diperoleh tidak dapat dipindahkan ke akaun bank mangsa sebelum mereka menyedari ditipu sindiket terbabit,” katanya.
Tambahnya lagi, polis menerima kira-kira 325 laporan berhubung kes terbabit pada tahun lepas dan anggaran kerugian bernilai lebih daripada RM21 juta.
“Jumlah kes meningkat pada tahun 2020 berbanding pada tahun 2019 dengan 100 kes melibatkan kerugian lebih daripada RM15 juta.
“Manakala pada tahun 2018, sebanyak 150 laporan kes penipuan dengan anggaran kerugian lebih daripada RM18 juta,” jelasnya. – K! ONLINE


Tiga ditahan berjudi di kaki lima
Oleh MOHD SYALMIZI HAMID

8 Januari 2021, 7:17 pm
SEBERANG PERAI – Polis memberkas tiga lelaki yang dipercayai melakukan kegiatan perjudian haram di kaki lima sebuah kedai makan di Jalan Raja Uda, Butterworth di sini malam tadi.
Dalam operasi kira-kira pukul 8.30 malam oleh Bahagian Maksiat, Judi dan Kongsi Gelap (D7), Ibu Pejabat Polis Daerah Seberang Perai Utara (SPU) itu, mereka yang ditahan adalah berusia di antara 50 hingga 62 tahun.
Ketua Polis Daerah SPU, Asisten Komisioner Noorzainy Mohd. Noor berkata, individu terbabit disyaki terlibat dalam kegiatan judi dadu secara online menggunakan telefon pintar.
“Soal siasat awal mendapati kesemua tangkapan mengaku terlibat dalam aktiviti perjudian itu.
“Mereka juga dikenakan kompaun kerana gagal mengikut prosedur operasi standard (SOP) yang ditetapkan oleh Majlis Keselamatan Negara kerana berkumpul dengan jarak dekat di tempat awam,” katanya kepada pemberita hari ini.
Menurut Noorzainy, polis merampas tiga unit telefon pintar bersama kad sim, kalkulator, powerbank, buku dan kertas dengan catitan disyaki pertaruhan judi dadu, meja, kerusi plastik, kapur pelbagai warna serta sejumlah wang tunai bercampur-campur.

Sementara itu, beliau berkata, kegiatan itu didapati dijalankan dengan modus operandi permainan judi dadu secara online menerusi aplikasi di media sosial yang dimuat turun secara percuma.
“Melalui aplikasi itu, ketua pemain dikenali sebagai ‘Jonker’ akan mengawal permainan dengan pihak ‘Host’ yang dikendalikan di suatu tempat yang tidak diketahui lokasinya.
“Taktik baru ini digunakan oleh pemain-pemain agar tidak dapat dikesan polis serta senang disembunyikan semasa serbuan dan tangkapan dijalankan,” katanya.
Beliau berkata, kes itu disiasat mengikut Seksyen 7 (2) Akta Rumah Judi Terbuka 1953. – K! ONLINE


Mangsa banjir Perak terus catatkan penurunan
Oleh MUHAMAD TARMIZE MOHD NOR

8 Januari 2021, 6:43 pm
IPOH – Tiga pusat pemindahan sementara (PPS) masih dibuka di tiga daerah di Perak walaupun terus mencatatkan penurunan angka pada petang ini iaitu 145 mangsa daripada 39 keluarga berbanding 335 orang pagi tadi.
Jurucakap Sekretariat Jawatankuasa Pengurusan Banjir Negeri Perak berkata, mangsa banjir di Perak paling ramai iaitu 120 penduduk yang masih ditempatkan di Dewan Majlis Perbandaran Teluk Intan.
“Di Hulu Perak kekal 16 mangsa masih kekal ditempatkan di PPS Dewan Orang Ramai Kampung Perah makanala di Perak Tengah pula sembilan mangsa masih berada di PPS Dewan Orang Ramai Kampung Tanjung Aur, Bota Kiri,” katanya. -K! ONLINE


Kes kembali 2,000, 16 kematian dilaporkan
Oleh SITI A'ISYAH SUKAIMI

8 Januari 2021, 6:45 pm
PUTRAJAYA – Kes harian kembali kepada angka 2,000 dengan 2,643 kes dilaporkan menjadikan jumlah kes positif Covid-19 sebanyak 131,108 kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 pula mencatatkan sebanyak 25,140 kes.
Menurutnya, daripada jumlah kes baharu hari ini, sebanyak 2,641 kes adalah penularan tempatan manakala, dua kes import mendapat jangkitan dari luar negara.
“Kes sembuh merekodkan sebanyak 2,708 kes dan jumlah kumulatif kes pulih sepenuhnya daripada Covid-19 sebanyak 105,431 kes.
“Sebanyak 16 kes kematian dilaporkan menjadikan jumlah kes kematian Covid-19 di Malaysia sebanyak 537 kes,” katanya dalam satu kenyataan akhbar di sini hari ini.
Ujarnya, terdapat 170 kes positif sedang dirawat di Unit Rawatan Rapi dengan 82 kes memerlukan bantuan pernafasan. -K! ONLINE


Kerajaan bakal umum SOP lebih ketat
Oleh ZULKIFLI MANZOR

8 Januari 2021, 5:40 pm
PETALING JAYA – Kerajaan dijangka akan mengumumkan prosedur operasi standard (SOP) bagi mencegah penularan Covid-19 yang lebih ketat berikutan peningkatan mendadak kes positif sejak kebelakangan ini.
Menteri Kanan (Pertahanan), Datuk Seri Ismail Sabri Yaakob berkata, pengumuman itu akan dilakukan Perdana Menteri, Tan Sri Muhyiddin Yassin pada hari Isnin.
“Kerajaan melalui sidang khas Majlis Keselamatan Negara (MKN) sedang memperhalusi dan menilai tindakan yang perlu diambil segera untuk mengawal penularan termasuk mempertimbangkan SOP yang lebih ketat dilaksanakan.
“Ia terutama yang melibatkan sektor sosial sekali gus dapat mengurangkan pergerakan dan penularan Covid-19. Satu pengumuman akan dibuat oleh Perdana Menteri mengenai tindakan yang akan dilaksanakan,” katanya pada sidang media hari ini.
Terdahulu, Ismail Sabri berkata, kerajaan mendengar keluhan dan cadangan rakyat yang amat bimbang dengan peningkatan kes positif Covid-19.
Kata beliau, kerajaan juga memahami bebas tugas pasukan kesihatan serta kebimbangan ramai bencana banjir akan menjadi satu lagi penyebab penularan wabak itu.

Menurut beliau, pencegahan yang paling utama ketika ini adalah diri sendiri termasuk memakai pelitup muka, kerap mencuci tangan, menjaga jarak fizikal dan mengelak daripada bersentuhan. – K! ONLINE


Video polis trafik tumbuk penunggang dalam siasatan – Nik Ezanee
Oleh MOHD RASDAN AHMAD

8 Januari 2021, 5:05 pm
PETALING JAYA – Satu rakaman video tular yang menyaksikan seorang anggota polis dipercayai anggota trafik Ibu Pejabat Daerah (IPD) Petaling Jaya yang menumbuk seorang penunggang motosikal kini berada dalam siasatan.
Ketua Polis Daerah (KPD) Petaling Jaya, Asisten Komisioner Nik Ezanee Mohd Faisal berkata, siasatan awal mendapati kejadian yang dipercayai berlaku di tepi Lebuhraya Persekutuan itu ketika satu operasi Sekatan Jalan Raya (SJR) di lorong motosikal di Kilometer (KM 28.3) menghala ke Kuala Lumpur.
“Pada 8 Januari 2021 (Jumaat) antara pukul 8.00 hingga 9.00 pagi, SJR tersebut melibatkan seorang Pegawai Kanan Polis dan tujuh anggota trafik IPD Petaling Jaya.
“Dalam kejadian ini, sebuah motosikal yang ditunggang sepasang suami isteri warganegara tempatan cuba melarikan diri daripda sekatan jalan raya tersebut. Semasa melarikan diri, penunggang tersebut telah melanggar kaki salah seorang anggota yang bertugas,” jelasnya dalam satu kenyataan hari ini.
Tambah Nik Ezanee, penunggang motosikal tersebut berjaya ditahan oleh anggota trafik yang lain dan dikenakan saman atas beberapa kesalahn yang dilakukan.
“Antara kesalahan yang dilakukan adalah tidak menggunakan lorong motosikal, tiada lesen menunggang motosikal dan cukai jalan tamat tempoh. Semakan rekod lampau juga mendapati penunggang tersebut mempunyai 58 saman di atas pelbagai kesalahan trafik.

“Setakat ini penunggang motosikal tersebut masih belum tampil membuat laporan polis berkenaan insiden yang diviralkan, kami juga telah mengenalpasti penunggang tersebut dan sedang mengesan bagi membantu siasatan,” jelasnya.
Namun begitu jelas Nik Ezanee, kertas inkuiri polis telahpun dibuka dan siasatan ke atas anggota yang terlibat sedang giat dijalankan.
“Pendirian kami adalah tegas dan kosisten di mana apa sahaja salahlaku pegawai dan anggota akan disiasat dengan teliti dan tindakan akan diambil dari sudut undang-undang dan juga tatatertib sekiranya didapati wujud kesalahan,” jelasnya. – K! ONLINE